text:
Yvan Ngenzi ni umwe mu baramyi bari gukora umurimo w’Imana binyuze mu njyana ya Gakondo. Akunzwe cyane mu ndirimbo ‘Ntahemuka’ yitiriye n’igitaramo cye cya mbere yatumiyemo Aimee UWIMANA bakunze kwita 'Bishop'.
Yvan Ngenzi ni umuramyi wanyuze mu matorero atandukanye nk’Urukerereza, Indahemuka…yamubereye imbarutso yo gushibuka kw’impano yiyumvagamo yo kuririmba mu njyana gakondo. Mu kiganiro kihariye Yvan Ngenzi yahaye INYARWANDA yadutangarije ko atangira kuririmba yakoze indirimbo mu njyana zitari Gakondo ndetse aza no gucika intege cyane ko ibikorwa bye bitateraga imbere.
Yagize ati:“Mu by'ukuri ntangira nahereye ku ndirimbo imwe ya Afro beat nigaga muri Secondaire, icyo gihe hari n'umu producer witwaga Jackson Dadu yakoreraga i Nyamirambo kugira ngo umubone byari bikomeye. Iyo ndirimbo yitwaga “Ineza yawe” ngenda ngerageza gukora kubera ubushobozi bw’abanyeshuri ntibitere imbere.”
REBA HANO IKIGANIRO TWAGIRANYE NA YVAN NGENZI
Yvan Ngenzi yakomeje adutangariza ko ibijyanye no kuririmba yageze igihe arabihagarika, gusa kubyina byo arabikomeza abifatanya na Business. Uyu muramyi yagiye agaragara mu ndirimbo zitandukanye zabaga zamamaza amwe mu ma Kompanyi y’itumanaho aha mu Rwanda. Nyuma yo kugaruka ari umuramyi ndetse n'indirimbo ze zigakundwa ku rwego rwo hejuru ubu ari mu myiteguro y'igitaramo yise ‘Ntahemuka Live Concert’.
Yvan Ngenzi yahishuye byinshi abantu benshi batari bamuziho
Tariki ya 21 Nyakanga 2019 muri KCC (Kigali Convection Center/RoofTop) nibwo Yvan Ngenzi azataramira abakunzi be mu gitaramo yijeje abazakitabira ko kizarangwa n'umwimerere w'injyana ya Gakondo. Uyu muramyi azwiho ubuhanga mu gucuranga gitali, inanga akaba n'umukaraza, yaduhishuriye ko yigira byinshi kuri Aimee Uwimana.
Yagize ati: " Icyatumye mpitamo Aime Uwimana ni we muntu mfatiraho icyitegererezo muri muzika wa Gospel haba mu miririmbire, haba mu guhanga n'imyitwarire ye njye mbona adahinduka. Ikindi ni we muhanzi dufite muri gospel ushobora kuririmba injyana Gakondo neza.''
Yvan Ngenzi yizeye ko abazitabira igitaramo cye bazanyurwa n'ibyo yabateguriye cyane ko azaba afite umwanya uhagije wo kuririmba hamwe na mugenzi we Aime Uwimana. Saa Kumi z'umugoroba ni bwo amarembo y'ahazabera iki gitaramo azaba akinguye.
Kwinjira muri iki gitaramo 'Ntahemuka Live Concert' ni 5,000Frw mu myanya isanzwe ndetse na 10,000Frw mu myanya y'icyubahiro. Amatike ari kuboneka hirya no hino muri Kigali nko kuri UTC (Canal+), Camellia Gisimenti, Kigali Height (Slice & Cakes), Zion Temple Gatenga, Restoration church Kimisagara na Restoration church Masoro.
Aimee Uwimana ni we muramyi rukumbi uzafatanya na Yvan Ngenzi muri iki gitaramo
Tariki 21 Nyakanga 2019 i saa kumi n'imwe ni bwo iki gitaramo kizatangira
Reba ikiganiro twagiranye na Yvan Ngenzi


c: text/html

text:
Ese ni ibihe bikorwa byakorohera buri Ni Nyampinga gushoramo bitewe n’ubushobozi afite? Iki ni ikibazo abakobwa benshi bakunze kwibaza nyuma y’uko bamwe bifuza kwiteza imbere ariko bakazitirwa n’ubushobozi budahagije. Tubifashijwemo n'ubuhamya bwa ba Ni Nyampinga bo hirya no hino tugiye kurebera hamwe ahantu washora kandi bikakorohera.
Nitwa Beata mfite imyaka 15, ntuye mu Murenge wa Rwabicuma. Nahereye ku murama w’amashu naguze amafaranga 200 nari nahawe na mama ndetse n’umurima wo guhingamo yantije. Nasaruyemo imifuka ibiri y’amashu nyungukamo 5,000. Nahise nguramo inkoko n’urukwavu ndabyorora. Mu nkwavu nakuyemo 15,000 mpita nguramo ihene, na ho mu nkoko nkuramo 7,500 mfatamo 5,000 nyatanga mu itsinda ryo kwizigama, asigaye ndanguramo ibitoki bibiri by’imineke, kimwe nkishyura 1,500 ikindi 1,000 maze inyungu nkuyemo nkajya nkomeza kuyizigamira mu itsinda kuko buri cyumweru dutanga amafaranga 1100.
Impamvu nshora ni uko nyabitse, nkajya nkomeza gutanga umugabane mu itsinda yazagera aho agashira, simbashe gusigarana amafaranga yo gushora cyangwa gukoresha ibindi nakenera. Ahubwo ngabanyamo kabiri, amwe nkayashora, maze ayo nungutse nkayatanga mu itsinda. Mu ntangiriro ntabwo byari byoroshye kuko ibisiga byatwaye udushwi tw’inkoko zange mpita nubaka inzu y’inkoko. Na none hari igihe naranguye igitoki cyanga gushya, nuko ubukurikiyeho nkajya nitonda nkareba igitoki keze neza.
Niba nawe ushaka gushora nakubwira kubanza kureba ahantu utuye ikintu kihaboneka. Nk’urugero ngewe impamvu nashoye mu mashu, ni uko hano dutuye abantu benshi bakunda guhinga amashu kandi akabungukira. Ubu mfite inka kandi mbasha kwigurira imyenda n’inkweto ndetse muri uyu mwaka ndateganya kugura ingurube.
Nitwa Sandrine mfite imyaka 17 nkaba ntuye i Gicumbi. Nasabye papa amafaranga yo gushora muri avoka kuko inshuti yange yari yambwiye ko avoka zunguka. Icyo gihe naranguje amafaranga 1000 ndetse nahise nzicuruza maze ntahana amafaranga 1500. Kuri ubu maze ibyumweru 3 nkora ubu bucuruzi, none maze kugira amafaranga 8000. Impamvu ngewe nahisemo gushora muri avoka ni uko aho dutuye hari abakiriya benshi bazikunda.
Impamvu nashoye ni uko ntashaka kurya amafaranga yange kuko yahita ashira. Ikindi cyatumye nshora ni uko iyo nkomeza kuyabika yari gukomeza ari ya yandi, ntiyiyongere. Gusa n’ubwo bimeze bityo, hari igihe nigeze guhomba kuko nigeze kurangura avoka zigashya inyuma ariko imbere zitahiye. Icyo gihe narahombye ariko ntabwo nacitse intege. Ikindi kandi nahise mfata ingamba yo kuzajya njyana n’inshuti yange Mutimutuje kurangura kuko azi kureba avoka nziza.

robotstxt: allowed

filter: keep


text:
Menya uburyo gusaba imbabazi no kuzitanga ari yo nzira yabasha kutwegereza Imana
, 8 February
Umukozi w’Imana, Rev./Ev. Eustache Nibintije, Umunyeshuri wa Patriots Bible University yo muri Leta Zunze Ubumwe za Amerika abinyujije muri Minisiteri ye y’ivugabutumwa yise ngo "Nibintije Evangelical Ministries" agiye kujya adufasha mu kugabura ijambo ry’Imana nkuko Imana yamuhaye uyu muhamagaro ikamwuzuza ubwenge bwo kugirango agirire abantu benshi umumaro mu gihe gisa niki .
Nshuti mukundwa musomyi wa IYOBOKAMANA.COM ndakurarikira kutazajya ucikwa n’impuguro ,inama n’ibitekerezo byiza byuje ubuhanga bikubiye mu nyigisho z’uyu mukozi w’Imana .Izi nyigisho zizajya ziba ngaruka cyumweru uko dushoboye kose dufatikanije twese turahamya ko ubwami bw’Imana buzubakika kandi mu buryo bw’amajiwi mukaba muzajya muzikurikirana kuri Youtube kuri Channel ya IYOBOKAMANA TV .
Imana ishaka ko ubaho mu mahoro aturuka kuri yo, nta bwoba kandi wuzuye ukwizera, ibyiringiro ndetse n’urukundo. Ntabwo ishaka ko ubaho uhangayitse biturutse ku byakubayeho bitewe nawe, cyangwa se undi muntu. Niyo mpamvu ijambo ry’Imana ritwigisha uburyo twabaho turi abantu bagira imbabazi kandi n’impamvu bidukwiriye.
Mika 7:18: “Ni iyihe Mana ihwanye nawe, ibabarira gukiranirwa, ikirengagiza igicumuro cy’abasigaye mu murage wayo? Ntihorana uburakari bwayo iteka, kuko yishimira kugira imbabazi.”
Niba Imana yaturemye mu ishusho yayo itubwira ko idahorana uburakari ahubwo yishimira kugira imbabazi, ninabyo natwe idushakaho. Uyu munsi rero ndagirango turebere hamwe ishusho y’uburyo Imana isubiza ibibazo cyangwa impamvu z’umuntu atanga zituma adatanga imbabazi cyangwa se ngo azisabe.
Ibi ni ishushongero ry’ibyo umuntu aba yibwira nk’urwitwazo rutuma adashaka gusaba imbabazi mu gihe yakosheje cyangwa se akaba adashaka kuzitanga igihe yahemukiwe, n’ibyo Imana iba imubwira bijyanye n’imbabazi igira kandi natwe yifuza ko twahorana:
UMUNTU: Yego ndabizi naramubabaje, ariko ndizera ko azabyibagirwa.
IMANA: Oya, umuntu ntiyibagirwa uwamugiriye nabi ahubwo yibagirwa uwamugiriye neza. Imigani 18:19 "Umuntu ubabajwe n’uwo bava indimwe kumugorora biraruhije kuruta guhindura umujyi ukomeye kandi intonganya zabo zimeze nk’ibyuma byugariye ibihome”.
UMUNTU: Ntabwo uri kwiyumvisha uburyo ibyo nakoze ari bibi cyane ndetse birenze no kubabarirwa.
IMANA: Ndi ya Mana idahinduka ibabarira kandi ikongera ikababarira. Muri Mika 7:18 haranditse ngo “Ni iyihe Mana ihwanye nawe, ibabarira gukiranirwa, ikirengagiza igicumuro cy’abasigaye mu murage wayo? Ntihorana uburakari bwayo iteka, kuko yishimira kugira imbabazi.”
UMUNTU: Nibyo twagiranye ibibazo kandi kuri njye biragoye kujya aho ari.
IMANA: Niba udashoboye kujya aho aho ari ngo mubirangize kunsenga kwawe ndetse no kunkorera ni imfabusa. Matayo 5:23-24 “Nuko nujyana ituro ryawe ku gicaniro ukahibukira mwene so ko ufite icyo mupfa, usige ituro ryawe imbere y’igicaniro ubanze ugende wikiranure nawe, uhere ko ugaruka uture ituro ryawe.”
UMUNTU: Nibyo... Ariko se hari igihe kitarengwa cyo kubabarira?
IMANA: Oya, nabaremye kugira ngo munyigireho, Urabikora ukongera ukabikora, inshuro nyinshi. Matayo 18:33: "Nawe ntiwari ukwiriye kubabarira mugenzi wawe nk’uko nakubabariye?" Hanyuma muri Matayo 18:21, 22 haranditsitse ngo: "Nuko Petero aramwegera aramubaza ati: Databuja, mwene Data nangirira nabi, nzamubabarira kangahe? Ngeze karindwi? Yesu aramusubiza ati “Sinkubwiye yuko ugeza karindwi, ahubwo yuko ugeza mirongo irindwi karindwi”.
UMUNTU: Ariko ubwo uzi ko nabaye nk’igicibwa mu bantu kubera ibyambayeho?
IMANA: Wiyumvemo amahoro, ntabwo ari byo, igihe cyose mba niteguye kukwakira nkanaguhobera. Luka: 15:20 ”Arahaguka ajya kwa se, ise amubonye agituruka kure, ise aramubabarira, aramuhobera ndetse aranamusoma.”
UMUNTU: Ni gute ushobora kubabarira umuntu utemera ibyo yakoze bibi?
IMANA: Njye mbabarira abantu bose bampemukiye mu byo bazi no mu byo batazi. Luk a23:34: "Yesu aravuga ati” Data bababarire, kuko batazi icyo bakora.”
UMUNTU:Yego ndabyumva,ariko ndumva binteye ubwoba, reka nigumire uko nari nimereye.
IMANA: Ubuntu bwanjye burahagarika ubwo bwoba, ariko niba utababariye uzatakaza byinshi. Abaheburayo12:15 ”Mwirinde hatagira umuntu ugwa, akava mu buntu bw’Imana, kandi hatagira umuzi wo gusharira umera ukabahagarika imitima abenshi bagahumana”.
UMUNTU: None se ni gute nababarira kandi niyumvamo ko nanduye?
IMANA: Ni amahitamo yawe. Ariko wakongera ukuhagirwa (ukezwa). 1Yohani 1:9 "Ariko nitwatura ibyaha byacu, niyo kwizerwa kandi ikiranukira kutubabarira ibyaha byacu no kutwezaho gukiranirwa kose.”
UMUNTU: Uwampemukiye ndumva naramwanze!
IMANA: Umuntu ugira imbabazi nta muntu yanga. Bitabaye ibyo ntuzongere kwiyita umukristo.”1Yohani4:20 ”Umuntu navuga ko akunda Imana akanga mwene se aba ari umunyabinyoma, kuko udakunda mwene se yabonye atabasha gukunda Imana atabonye.”
Imana itubohore, dusobanukirwe iteka ko gusaba imbabazi byongera kutwegereza Imana kandi ko no gutanga imbabazi nk’uko Imana itubabarira nabyo bitwegereza kurushaho za mbabazi z’Imana. Hari bamwe tujya dusenga tukavuga ngo "Utubabarire nk’uko natwe tubabarira abaducumuyeho". Ese koko tubasha kubabarira abaducumuyeho? Iyo se twe tubacumuyeho tubasha kubasaba imbabazi?
Iri jambo ry’Imana muritegurirwa kandi mukarigezwaho na Rev./Ev. Eustache Nibintije, Umunyeshuri wa Patriots Bible University yo muri Leta Zunze Ubumwe za Amerika.
Tel: +14128718098
Email: estachenib@yahoo.com


text:
Ni ibiganiro byamaze hafi umwaka wose kuko byarangiye muri Werurwe 1999. Byabaga buri wa Gatandatu bikabera mu Rugwiro, ahari ibiro bya Perezida ari nayo mpamvu byiswe ibiganiro byo mu Rugwiro.
Abantu 133 nibo bitabiriye ibyo biganiro. Intego ari ukuganira ngo bumvikane ku cyerecyezo gishya cyagombaga guhabwa igihugu nyuma ya Jenoside yakorewe Abatutsi igahitana abasaga miliyoni, igasiga impfubyi, impunzi zigera kuri miliyoni eshatu n’ibikorwa remezo bikangirika.
Ibyo biganiro nibyo byavuyemo icyerecyezo 2020, bivamo Inkiko Gacaca, bivamo igitekerezo cyo guhindura ibirango bya Repubulika n’ibindi byinshi byatumye u Rwanda ruba uru tureba uyu munsi.
Ibiganiro byibanze ku mutekano, ubumwe n’ubwiyunge, ubutabera n’ubukungu.
Twasubije amaso inyuma, dusubira muri ibyo biganiro ngo turebe uko byari byifashe, tuvugana na Sheikh Abdul Karim Harerimana, wari Minisitiri w’Ubutegetsi bw’igihugu n’Amajyambere ya Komini no gusubiza abantu mu buzima busanzwe, afite umutekano mu nshingano ukaba kimwe mu byari byarashegeshwe muri icyo gihe.
Mu kiganiro yahaye IGIHE, Sheikh Harerimana yagarutse ku ntambara z’abacengezi, ubugizi bwa nabi, ikibazo cy’impunzi, imyitwarire mibi ya bamwe mu basirikare, ubujura n’ibindi byari bibangamiye umutekano icyo gihe.
Ikiganiro kirambuye
IGIHE: Ibiganiro byo mu Rugwiro byaje bite?
Harerimana: Ikintu kiza kidafite aho giturutse. Buriya bituruka mu ngengabitekerezo ya FPR Inkotanyi, mu bumwe bw’abanyarwanda. Gukemura ibibazo by’abanyarwanda kandi tubyikemuriye.
Hari ibyari bimaze kwigaragaza byari bihari mbere byanatumye FPR Inkotanyi ivuka ariko na Jenoside yakorewe Abatutsi hari ibindi yagaragaje. Izo ntambara z’abacengezi hari ibyo zagaragazaga bituma za gahunda zose FPR igomba kuzisangira n’abandi banyarwanda.
IGIHE: Umutekano mu gihugu icyo gihe wari wifashe ute?
Harerimana: Umutekano ntabwo wari umeze neza cyane ariko muri uwo mwaka 1998/1999 wari uri kugaruka. Nyuma yo guhagarika Jenoside ikintu cy’ibanze igihugu cyagombaga kwitaho ni uguhumuriza abanyarwanda, kugarura umutekano n’ibindi bikubakiraho.
Mu nzira zo kugarura ubunyarwanda n’umutekano harimo no gucyura impunzi. Impunzi rero zarahagamagawe kenshi.
Hari gihe cyageze igihugu kibona ko abari mu nkambi abenshi atari ubushake bwabo ahubwo babaye ingwate ya Leta yakoze ibyaha. Ibihugu byumvaga ko abo bantu nibakomeza kuba ingwate bishobora kuzaba igitutu kuri Leta y’u Rwanda bakazagaruka ku mbaraga.
N’abanyarwanda bari barabaye ingwate bari bariho mu buzima bubi cyane kandi nta mpamvu, nta cyaha bakoze bashobora kugaruka mu gihugu cyabo. Hafashwe ingamba rero zo kubafasha guhunguka. Ingabo z’u Rwanda ziragenda zifungura umuryango, abanyarwanda barataha.
IGIHE: Byashobotse bite ngo ingabo z’u Rwanda zinjire mu gihugu cy’abandi amahanga adasakuje?
Harerimana: Byabanjirijwe n’ibiganiro Leta y’u Rwanda yagiranaga n’ibihugu byo mu Karere ndetse n’intumwa z’ibihugu bimwe na bimwe byitwa ko bikomeye. Hari ibyabereye i Cairo, Tunis byose bigamije ko abantu bari mu bice bya Congo cyane cyane bari ku mupaka ku buryo banahungabanyaga umutekano.
Hari ibitero shuma byakorwaga biturutse muri izo nkambi. Bakaza bakica cyane cyane abayobozi bo mu nzego z’ibanze, rimwe na rimwe bakibasira abagabo bari hafi y’imipaka, bagasahura. Bageze aho batangira no gukoresha imbunda nini.
IGIHE: Mu byaganiriwe mu Rugwiro harimo n’ikibazo cy’abacengezi, bo bavaga he?
Harerimana: Muri abo binjiye nanone, hari abinjiye batabishaka bahoze mu ngabo zatsinzwe n’abari Interahamwe kabuhariwe. Batangiye kugira ibitekerezo , bati ‘buriya twajyaga turwana turi hanze, ariko noneho dushobora guhungabanya umutekano w’igihugu no gukuraho iyi Leta tutemera turi no mu Rwanda.’
Abari hanze batangiye imyiteguro ariko n’abari mu Rwanda bari mu myiteguro. Nicyo gituma twazise intambara z’abacengezi. Bazaga rwihishwa nyine bagacengera bagahura n’abari mu Rwanda bagatangira izo gahunda.
Mu 1997 cyane cyane nibwo batangiye gukora ibikorwa bibi. Uribuka imodoka bahagaritse yari itwaye abagenzi hano ku Kirenge, bavangura abaturage bati abahutu mujye ku ruhande, abatutsi mujye ku rundi barangiza bakabarasa, bakayitwika […] Gisenyi, Ruhengeri, Kigali Ngali ndetse na Byumba na za Kibuye. Uribuka abanyeshuri ba Nyange.
Mu 1998 byarakaze ariko umwaka ujya kurangira byari bigabanyutse ku buryo bugaragara.
IGIHE: Ko ibiganiro byatangiye umutekano utangiye kugaruka, byari ngombwa ko uganirwaho mu Rugwiro?
Harerimana: Nawe mbwira icyo wageraho udafite umutekano. Na politiki waba uri gukora yose wayikorera mu masasu? Wayikora abaturage barimo gupfa? Uvuga ngo ndi gukora gahunda z’ubukungu, z’imibereho myiza y’abaturage […] Ntabwo ushobora kubikora uri mu masasu, ntabwo ushobora kubikora abaturage badafite umutekano.
Umuturage se azajya guhinga ari mu masasu? Ushobora kujya mu biro amabombe arimo kugwa? Umutekano ni umutima wa buri kintu cyose. Iyo uhari nibwo ushobora gukora politiki nziza. Nicyo gituma mu biganiro byo mu Rugwiro umutekano wahawe umwanya.
IGIHE: Mwafashe izihe ngamba?
Harerimana: Hari ibyemeranyijweho na gahunda zo gukomeza kwugarurra zirakomeza. Hari inzira ebyiri zakoreshwaga. Iya mbere abahungabanya umutekano bari bari gukoresha intwaro, barimo kwica abaturage. Iyo ntambara igomba kurwanywa.
Hari na politiki noneho, abaturage bagakangurirwa kwigarurira umutekano ubwabo no kuwirindira bakitandukanya n’abacengezi maze bagafatanya n’ingabo z’igihugu n’izindi nzego z’umutekano kugira ngo umutekano ugaruke ku misozi yabo kandi abaturage babikoze neza cyane.
IGIHE: Muri Raporo y’izo nama, havugwamo ibikorwa byo kubohoza byari biteye inkeke, byari byifashe bite?
Harerimana: Hari abantu batinze gusubira mu byabo kubera ko hari ikibazo cyo kubohoza imitungo cyari cyabayeho. Urabona 1994 Jenoside irakozwe, ariko irahagaritswe. Mu bukangurambaga Leta y’Abatabazi yakoze imaze gutsindwa yo n’ingabo zayo bafashe abaturage bashoboye bose barabatwara.
Muri uwo mwaka nanone hari abanyarwanda bari barahunze kera muri za 1959, 1960 […] nabo bari barimo guhunguka. Abo ku butaka bw’u Rwanda nta cyitwa icyabo bari barasigaranye , ibyari ibyabo byari byaratwawe na Leta ya Kayibanda ibiha abaturage, hamwe n’abaturage barabibohoje ndetse bimwe Leta yabikoresheje nk’ibihembo iha abari abaparmehutu b’imena bagaragaje ubwicanyi kurusha abandi.
Hari uwagarukaga rero azi n’iwabo agahita ahajya rimwe na rimwe agasanga n’ibintu byabo nta cyahindutse cyane agasubira aho. Hari n’uwaje n’iwabo atakihibuka akigira ahandi mu Rwanda yasanga inzu nta muntu uyirimo, isambu nta muntu uyirimo akayijyamo.
Hari amazu icyo gihe abantu bajyaga bandikaho ngo ‘inzu yafashwe’. Mu guhunguka, hari uwasanze ibintu bye ntawe ubirimo agahita abijyamo ako kanya. Hari uwasanze harimo abantu, akabana nabo aho mu gihe agitegereje ko ibintu bye abisubizwa. Hari uwaje asanga ibintu bye birimo abantu ariko ntaho ashobora kuba ari icyo gihe, nibwo bamwe bashobora kuba baragiye mu kintu gisa nk’ikambi.
Mu byaganiriwe rero mu Rugwiro nuko abantu bagomba gusubizwa imitungo yabo. Abari mu by’abandi bagomba kubivamo kandi nta mananiza agomba kubaho. Ntuzitazwe ngo uyu muntu yarishe, uyu muntu yari Interahamwe, ibyo ni urundi rubanza niba runahari hari inzego zibishinzwe zizabikurikirana.
IGIHE: Nta bigometse kuri ibyo byemezo?
Harerimana: Byabaye ikibazo kitoroshye ndetse cyageze no mu Nteko Ishinga Amategeko. N’Inteko Ishinga Amategeko hari bamwe batabyumvaga uko Guverinoma yabyumvaga.
Hari ibaruwa nandikiye ba Perefe ndetse menyesha ba Burugumesitiri bose ko abantu bari mu by’abandi bagomba kuba babivuyemo na ba nyirabyo bakabisubiramo.
Hari abadepite bayibonye biba ngombwa ko Minisitiri mpamagarwa gutanga ibisubanuro. Naritabye rwose kuko Inteko ntawe uyisuzugura. Naritabye bambaza ibibazo hafi mu minsi ibiri cyangwa itatu ku buryo ibisobanuro natanze icyo gihe bavuze ko batanyuzwe. Noneho (bansaba) gutanga ibisubizo mu nyandiko. Bambajije ibibazo bibiri cyangwa bitatu ndagenda ndabisubiza.
Visi Perezida wa Repubulika akaba na Minisitiri w’Ingabo Paul Kagame icyo gihe yahamagaje ikiganiro n’abanyamakuru hariya aho yakoreraga mu mujyi rwagati (hari Marriot Hotel) . Yahamagaye n’abayobozi batandukanye harimo n’abadepite bamwe na bamwe.
Mubyo yavuze, yaravuze ati ‘Bishoboka bite ko abantu bajya aho bakajya impaka ko hagira umuntu ugundira imitungo itari ye? Ibindi bibazo biri ku ruhande abantu bashobora kubyiga kandi bifitiwe ingamba ariko icyo kigomba kubanza gukemuka. Nta kuntu ushobora kuvuga ngo urashaka ubumwe bw’abanyarwanda warangiza ugashyigikira ko […] mbese ni irihe tegeko ribaho rimeze rityo uretse amategeko y’inyamaswa? Kuva ubwo icyo kibazo cyagabanyije ubukana cyari gifite.
IGIHE: Bivugwa ko hari n’ubukangurambaga bwo guhindanya isura ya Leta, byo byari byifashe bite?
Harerimana: Icyo gihe turwana n’abacengezi hari abantu bakwirakwizaga ibihuha bavuga ngo Leta y’u Rwanda irimo kwica abahutu mu majyaruguru nta n’ikindi igamije.
Mu rwego rwo gushaka kwerekana ukuri twahamagaye abadipolomate ndetse n’imiryango itegamiye kuri Leta dushyira mu modoka duti muze tujye muri kariya gace muvuga ko twica abaturage. Tugenda tubereka ibice bitandukanye wenda aho ingabo zacu zarasiwe, imodoka barashe na za mbunda zitwika imodoka abasirikare bacu bakaba barapfuye.
Twabajyanye no mu kigo cya gisirikare kiriya cya Muhoza tubereka imfungwa zafatiwe ku rugamba . Muri izo ntambara z’abacengezi hari Lieutenant umwe wafashwe ku rugamba hariya mu bice bya za Musanze hagana ku ishyamba ry’Ibirunga.
Yavugaga Igifaransa duti mugende muganira na we. Arababwira ati nza kurwana aha nari nzi ko umwanzi wanjye ari umututsi, nanjye nkaba umwanzi we. Ko ntashobora kwicara imbere y’umututsi atanyishe kimwe nuko nanjye mubonye imbere yanjye atamara umunota ntaramwica, ariko ikintangaje dore nafashwe, ndi gufatwa neza hano mu kigo cya gisirikare.
Kubera ko abaturage bafatanyaga n’abasirikare muri icyo gikowa ari bo bamugezeho bwa mbere, abasirikare aba aribo bamutabara. Abaturage bari bamaze kumunyuzaho utunyafu nka dutatu, ati ‘Natangaye, abaturage navugaga ko nje kurengera b’abahutu nibo bankubise bari banyishe, iyo ingabo zitahatunguka zikantabara.’
IGIHE: Mu gihugu hanavugwaga ikibazo cy’ubujura bwitwaje intwaro ndetse ngo hari n’abasirikare babikoraga?
Harerimana: Ubujura bwarabaye koko mu 1994, hari abantu bajyaga mu ngo z’abandi bakajya gusahura, mu 1995 na 1996 byarabaye. Nubwo twabiganiriyeho 1998 byasaga n’aho bimaze gucika kuko ingamba zari zarafashwe.
Ndibuka 1994 umwaka utararangira njyewe ubwanjye naganiriye na Visi Perezida (Paul Kagame) , nti ko hari abantu bari aha bari kutwicira izina. Ati ndabibona n’ingamba zirahari.
Ingamba zafashwe , iya mbere ni uko nta musirikare wemerewe gucaracara mu mujyi wa Kigali uko yishakiye. Icya kabiri hari umutwe w’ingabo wari hano muri Kigali, arawimura awukura muri Kigali awusimbuza undi abasubiza mu myitozo i Gabiro.
Naramwiboneye njye ubwanye mu 1994 ndi perefe w’inzibacyuho wa Cyangugu naje i Kigali. Hariya mu mujyi rwagati imbere y’Inkuru Nziza hari abantu b’inshuti zanjye bahakoreraga ndi kuganira nabo ariko mfite abarinzi. We ubwe (Kagame) yazamukaga mu modoka kuri uriya muhanda hagana kuri BK, naramubonye we ntiyambona.
Akebutse abona hari abasirikare bari aho, arahagarara. Abwira abe ngo baze bafate abo basirikare babajyane mu kigo kuko batagomba kuba mu mihanda. Baraza basanga ninjye uri aho, nti abasirikare ni abanjye mu kanya ndabasubirana iwacu mu cyaro i Cyangugu.
Ubujura bukoresheje imbunda bwakorwaga ahanini na bamwe mu bari batangiye kwibagirwa gahunda za RPF Inkotanyi.
Byagombaga gucika kandi ndakurahiye ko byo bitamaze amezi atatu, naho ubundi bari barateye kuri Sulfo ku manywa y’ihangu, bateraga ahantu hari kwinjira amafaranga ngira ngo n’amabanki bari bashatse kuyatera.
IGIHE: Haganiriwe iby’ibendera n’abahohoterwaga rizamurwa cyangwa ryururutswa, mwabivuzeho iki?
Harerimana: Uzi ko ibendera rigira amategeko yaryo. Haje igitekerezo atari ukuvuga ngo ni ugukubitwa gusa cyangwa kuzamura no kurimanura ahubwo twaravuze ngo ubundi ibendera rivuga iki? Ni ikirango cy’igihugu gikomeye cyane. None se nijoro u Rwanda ruba rwagiye he? Kuki saa mbili za mu gitondo abantu bagiye ku kazi rizamurwa , saa kumi n’imwe abantu bavuye ku kazi rikamanurwa.
Hajemo n’utwo tuntu twose mu gitondo hakaza umupolisi bavuza ifirimbi imodoka zigahagarara , abagenda ku maguru […] Byari ukwibaza ngo iyo abantu bagiye kuryama , bavuye ku kazi n’u Rwanda ruva ku kazi rukajya kuryama maze rukabyuka saa mbili runatinze?
Nibwo bavuze bati ibendera rigume mu kirere rigaragaze ko u Rwanda ruhari nubwo bamwe mu bana barwo baba baryamye rwo ruba ruri maso.


text:
Kirehe: Barasabwa gukaza umutekano mu minsi mikuru yegereje
Abayobozi bw’inzego z’ibanze burasabwa gufasha abaturage kurushaho kubungabunga umutekano baharanira kurangiza iminsi mikuru yegereje mu mahoro.
Ni mu mu nama y’umutekano yaguye y’akarere ka Kirehe yahuje abanyamabanga nshingwabikorwa b’utugari n’imirenge, abashinzwe umutekano n’ubuyobozi bw’akarere kuwa 08Ukuboza 2015.
Byinshi byagarutsweho byangiza umutekano ni ubucuruzi bw’ibiyobyabwenge n’ubusinzi bifata umwanya wa mbere mu karere byo ntandaro y’amakimbirane mu miryango.
Nkuko umuyobozi w’akarere ka Kirehe yabitangaje yavuze ko hari gahunda zafashwe zo kubungabunga umutekano hakazwa amarondo hashyirwaho n’ikaye y’abinjira n’abasohoka ku midugudu.
Yavuze ko mu gihe cy’iminsi mikuru abenshi bitwara nabi ati“ haba ubwo abantu bahugira mu kwishimisha mu minsi mikuru abantu bagasinda bagatwara imodoka bakagira impanuka bagakomeretsanya ingamba dufata ni ukugira ngo umutekano muri iyi minsi mikuru urusheho kubungabungwa bityo ubuzima bukomeze kugenda nezaâ€.
Supt James Rutaremara umuyobozi wa Polisi mu Karere ka Kirere yasabye abayobozi b’inzego zibanze kujya bagaragariza inzego zishinzwe umutekano abantu bazwiho kwambutsa ibiyobyabwenge,kubicuruza no kubinywa mu rwego rwo kubigisha kubireka.
Ati abambutsa ibiyobyabwenge n’ababicuruzwa bose muba mubazi byaba byizi mugiye muduha amakuru tukabohereza mu kigo ngororamuco tukabigisha ububi bwabwo n’uko babirekaâ€.
Ikindi kibazo kibangamira umutekano ni inka zikomeje kwambutwa umupaka binyuranyije n’amategeko ziturutse mu turere tunyuranye tw’igihugu.
Hafashwe ingamba ko umuntu wese uzinjiza inka mu karere nta cyemezo cya Minagri afite ko azajya asubizwa iyo aturutse agacibwa n’ibihano.
Ikibazo cy’impunzi z’abarundi zikomeje kwerekeza ibyaro zihungabanya umutekano w’abaturage no kwangiza ibidukikije nacyo cyafatiwe ingamba.
Muzungu Gerald umuyobozi w’akarere ka Kirehe yemeza ko mu cyumweru gitaha ubuyobozi bw’akarere bazajya kubonana n’ubuyobozi bw’inkambi mu rwego rwo kwigira hamwe uko ikibazo cy’impunzi zikomeje kurangwa n’urugomo cyakemuka burundu impunzi zikigishwa kubahiriza amategeko y’igihugu uyarenzeho agafatirwa ibihano.
Yasabye abaturage kurwanya ibyaha, birinda gucuruza ibiyobyabwenge, bibungabungira umutekano kandi batanga n’amakuru kugira ngo abinjira muri ibyo bikorwa bafatwe kandi barushaho kw’itabira n’amarondo mu gukumira ibyaha.


text:
Abavugazi gakondo bo mu Ntara y΄Amajyaruguru no mu Turere twa Nyabihu na Rubavu basabwe kuba bandebereho mu mwuga wabo wo kuvura, kugira ngo barusheho kugarurirwa ikizere n΄abo baha serivise z΄ubuvuzi n΄Igihugu muri rusange.
Ubu butumwa babuhawe ubwo basozaga amahugurwa bari bamazemo icyumweru yaberaga mu Karere Musanze, aho baherewe impanuro zitandukanye z΄uko bagomba kwitwara mu kazi kabo ka buri munsi.
Umuyobozi wungirije w΄urugaga rw΄abavuzi gakondo mu Rwanda, Twambazimana Dieudonne bagomba gukora nk΄uko kera bakoraga kugira ngo bakomeze bizerwe,
ati "Kera ubuvuzi bwa kizungu butarashyirwaho abavuzi gakondo nibo bavuraga indwara zitandukanye, kandi bakagirirwa icyizere n΄abo bavuraga, niyo mpamvu tubasaba kuba bandebereho bagakora bitanze kandi neza birinda kuvuga ko bavura indwara zose nyamara bidashoboka, amasomo dukuye aha ni amwe mu yazatwunganira kurushaho kunoza umwuga wacu neza."
Umuyobozi w΄Ishuri rikuru ry΄ubumenyi ngiro INES Ruhengeri ari naryo ryateguye aya mahugurwa, Hagenimana Fabien avuga ko aya mahugurwa agamije gushimangira isano aba bavuzi bafitanye n΄abaturage
Yagize ati "Kaminuza ntabwo itanga ubumenyi gusa, ahubwo igomba gukorana neza n΄abaturage, abavuzi gakondo ntibakunze kwizerwa n΄abaturage n΄izindi nzego z΄ubuvuzi, aya mahugurwa azabafasha kwiyumvamo icyizere bakanoza imikorere yabo bagakorera mu mucyo bityo cya cyizere kikagaruka n΄Igihu kikabizera kurushaho."
Umuyobozi w΄ishami ry΄umuco n΄imibanire y΄abantu muri komisiyo y΄Igihugu ikorana na INESCO, Kajuga Gerome avuga ko ubumenyi buhari ariko bukeneye kuvugururwa n΄amategeko agashyirwaho
Agira ati "Abavuzi gakondo bafite ubumenyi bakuye kubisekuru byabo hari n΄ababukomoye kuri bagenzi babo, ariko bukeneye kuvugururwa, umuntu ntabeshye ko avura indwara zose kuko ntibishoboka, ahubwo tumenye ngo uyu ashoboye izihe ndwara, azivura ku ruhe rwego, bakamenya gukorera hamwe kandi mu mucyo, hanyuma nayamategeko agashyirwaho akabafasha kunoza imyitwarire."
Abitabiriye aya mahugurwa basaga 50
Kugeza ubu mu Rwanda habarurwa abavuzi gakondo basaga ibihumbi bitatu, bakaba basaba ko bahabwa amategeko kugira ngo bibafashe kwibumbira mu mashyirahamwe.


text:
2 Petero 1:5-8
Ibyo abe ari byo bituma mugira umwete wose, kwizera mukongereho ingeso nziza, ingeso nziza muzongereho kumenya, kumenya mukongereho kwirinda, kwirinda mukongereho kwihangana, kwihangana mukongereho kubaha Imana, kubaha Imana mukongereho gukunda bene Data, gukunda bene Data mukongereho urukundo.
Kuko ibyo nibiba muri mwe bikabagwiriramo, bizatuma mutaba abanyabute cyangwa ingumba ku byo kumenya neza Umwami wacu Yesu Kristo.
Nsanze ubukristo bugizwe n’imbuto tugenda tubwongeraho kandi kagwingizwa n’ibyo tudohora gukora. N’ubona utacongeraho uzamenye ko udatera imbere kd nutangira kugabanya uzamenye ko kera kabaye.
Ngaho isubireho.
© Devotion shared by Dr. Fidele Masengo,
Foursquare Church Kimironko.


text:
1
Perezida wacu mwiza nta handi twagukura ugira umutima wa kimuntu nanjye sindakubonaho ndabyifuza amasokumaso Dushima Imana yakuduhaye ntugasaze ugira urugwiro aho tugeze ni kubwawe . Imana ikomeze ikuturindire iyo ndebye ibyoukora uko urenganura abaturage numva buri gihe amarira yibyishimo . Urakarama Mubyeyi wacu . Usanga abandi bakuru bibihugu badaha umwanya nkuyu abaturage . Ariko wowe uri umwihariko wacu .
Ishema ryacu yaradusuhuje ejo muri Nyamata mbega umunezero atubitsemo uyu niwe muyobozi ureke babandi babaga bashaka kunyura ku muntu ngo basige atitira kubera icyoba!!
President wacu kumusuhuza bitera emmotions, bisiga umunezero mu mutima ugashimira Imana yemeye ko tuyoborwa n'Umugabo udasanzwe. @ commission ishinzwe Intwali n'Imidali: sinzi icyo bisaba ngo umuntu agirwe Intwali. Sinzi niba umuturage usanzwe nkanjye mfite uburenganzira bwo gutanga ubusabe ko umuntu runaka hasuzumwa imirimo yakoze agashyirwa kurutonde rw'Intwali. Niba mbyemerewe, niba mfite ubwo burenganzira, reka mbisabire commission ishinzwe Intwali n'Imidali ko Nyakubahwa President Paul Kagame hazasuzumwa uburyo yazashyirwa mu Ntwali z'Imena, mu Ntwali zitura izindi. Mfite byinshi nashingiraho. Mfite gihamya intera kubisaba. Ibisekuruza byose bizakomoka ku banyarwanda bose bakazajya bizihiza Isabukuru y'Intwali ikiriho Paul Kagame. South Africa yarabikoze kuko Mandela yabaye Intwali akiriho maze abanyafrika yepfo bose bahabwa umunsi umwe buri mwaka wo kwizihiza isabukuri y'amavuko ya Nelson Mandela. Abana bakimenya ubwenge bigishwa kuzagera ikirenge mu cye. Nanjye ndifuza ko byazaba uko. Ni igitangaza u Rwanda rwagize kuko twabonye Umugabo udasanzwe. Nabamurwanya bazi neza ko yakoze ibirenze ibyo ikiremwa muntu cyakora. Igitekerezo cyanjye mugitambutse.
Prezida wacu arasobanutse pe
hi turabemera cyane mutugezaho amakuru meza kd yizewe turashaka amfoto yiyinkuru cyangwa mujye munatwereka ama video yinkuru
hi turabemera cyane mutugezaho amakuru meza kd yizewe turashaka amfoto yiyinkuru cyangwa mujye munatwereka ama video yinkuru
Ibi ni sawa rwose, none hari ukuntu umubyeyi yanyura kubana be atabasuhuje? Ibi Umusaza akora bir mu ndangagaciro za Kinyarwanda Bigup Mzee
Ni ukuri Excellence. Kagame Paul ndamukunda arakunzwe kuko yazanye icyabuze ntawe utamukunda n'Abamurwanya bazi ko ashoboye , Gusa nsaba Imana na Kagame bazategurire abanyarwanda ejo heza nyuma ye ubuyobozi buzakomeze neza kdi abube hafi haze umuntu ushoboye utavugirwamo wemerwa na buri wese.
Nukuri Imana ijye imukomeza imwambike imbaraga kuko mu kazi akora ntajya yibagirwa abaturage nukuri natwe biduha morale bigatuma dukora twumva dufite ishema.Nyakubahwa President wacu turagukunda cyane.
President wacu turamukunda cyannnne akomeze atuyobore
1


text:
Kamonyi: Ubuyobozi burahumuriza abahangayikishijwe n’imyubakire igezweho
Ubuyobozi bw’Akarere ka Kamonyi buravuga ko imyubakire igezweho mu Karere itagamije kwimura cyangwa guheza bamwe ngo yinjize abandi.
Byatangajwe mu kiganiro n’abanyamakuru gisoza igihembwe cya kane cy’umwaka wa 2018, aho abayobozi b’Akarere bagaragarije abanyamakuru ko impungenge bafite zo kuba uko umujyi wa Ruyenzi n’ahandi bitera imbere bishobora kugira ingaruka kuri ba kavukire.
Abanyamakuru bagaragaje ko uko abishoboye bagenda baza gutura muri kamonyi ari nako bagura ubutaka bw’abaturage, badashoboye gutura bijyanye n’ibishushanyo mbonera, kandi nyamara n’abo baturage bakeneye gutura mu Mujyi.
Abanyamakuru kandi bagaragaje ko n’abagura ubwo butaka hari igihe bubaka binyuranyije n’imicungire n’imikoreshereze y’ubutaka kuko usanga hari abubaka ku buso bugari hasi burenze ubuteganywa n’amabwiriza y’imikoreshereze n’imicungire y’ubutaka.
Umuyobozi w’Akarere ka Komonyi Kayitesi Alice avuga ko mu rwego rwo kurengera abaturage hafashwe ingamba z’igishushanyo mbonera cy’umujyi ndetse n’ibindi bishushanyo mbonera bijyanye n’ahazashyirwa inganda kandi hakaba hazakurikizwa ibyo bishushanyo.
Agira ati, “Ntabwo umuntu azazana uruganda ngo yirukane abaturage, turi gushyira imbaraga cyane mu gukurikiza ibishushanyo mbonera kugira ngo hatazaba umujyi uheza bamwe ukazana abandi”.
Naho ku kuba hari abaturage baturuka Kigali mu Mujyi baza gutura ku Kamonyi ku buryo bishobora gukurura akajagari, umuyobozi wungirije w’Akarere ka Kamonyi ushinzwe itera mbere ry’ubukungu avuga ko amabwiriza mashya y’imicungire y’ubutaka zarwanya akajagari.
Agira ati, “Byatangiye abantu batura ku buso bunini none bigeze kuri 15m/20m kandi ubwo butaka bugaturwaho kandi bukanakorerwaho ibintu byose ukeneye mu rugo, ibyo rero bizadufasha kurwanya akajagari”.
Agaragaza kandi ko hari gukorwa ibishoboka ngo ubutaka bwo guhingaho budakomeza kugabanuka hakurikizwa ibishushanyo mbonera n’ibyi biteganya gukorera ku buso runaka.
Ubuyobozi kandi ngo bwanakoreye urugendo shuri mu Karere ka Kicukiro ngo barebe uko bashyira mu bkorwa ibiteganywa n’ibishushanyo mbonera ku buryo nta mpungenge z’uko Kamonyi na bo bazabikora neza.
Ibitekerezo ( 1 )
muti komite nyobozi yakarere ka muhanga munsi yiyo photo ngirango nikamonyi mukosore
kavukire fata utwawe wimuke ubwa wamuhanzi


text:
Nubwo ntawe upfa kumenya umunsi urupfu ruzazira, ku bantu bakuze n’abamaze igihe barwaye hari bimwe mu bimenyetso bagaragaza mu minsi ya nyuma by’uko bari hafi kwitaba Imana ndetse bikagenda bigena igihe bagezemo.
Ibimenyetso bibaranga muri uru rugendo ruganisha ku rupfu bigenda bitandukana bitewe n’igihe nibura kuva ku mezi kugera ku munsi n’amasaha.
Hagati y’ukwezi kumwe n’amezi atatu mbere y’uko umuntu yitaba Imana, arangwa no kwiyongera kw’ibitotsi n’igihe aryama, uku kuryama cyane guterwa n’uko ubushobozi karemano bwo kuba umubiri wahindura ibyo umuntu yariye cyangwa yanyoye bikavamo imbaraga (metabolism) buba bwacitse intege, bigatera umuntu gusinzira cyane.
Muri iki gihe kandi umuntu arangwa no kudashaka kurya no kunywa kuko iyo umuntu yegereye urupfu umubiri we ntuba ugikora nk’uko bisanzwe bigatuma n’imbaraga ukenera biturutse mu byo yariye ziba nke bityo umuntu ntagire ubushake bwo kurya no kunywa.
Gushyikirana n’abantu nabyo biragabanuka, niba yari asanzwe ari umuntu usahinda ndetse agakunda kuganira n’abandi biragabanuka agafata umwanya wo kwitekerezaho.
Iyo bivuye muri aya mezi hagati y’icyumweru kimwe na bibiri mbere y’uko umuntu yitaba Imana, ashobora gutangira kumva no kubona ibidahari, kuvuga ibiterekeranye, umubiri we ugatangira gukonja.
Iyo habura iminsi micye cyangwa amasaha make, abantu benshi bakunda gutungurwa no kubona umurwayi utari ufite imbaraga zigarutse ndetse akaba yabyuka agasaba n’ibyo kurya akongera akaganira nk’uko byari bisanzwe. Iyo babonye uku kugarura imbaraga abantu benshi bumva ko akize ndetse arokotse urupfu nyamara siko biri kuko ahubwo aba ari kurushaho kurwegera.
Izi mbaraga ntizitinda kuko iyo haciyeho umunsi cyangwa amasaha make arongera akaremba, guhumeka bigatangira kwanga, umutima ukarekera gutera mu buryo bwumvikana, umubiri ugakonja kurushaho, inzara zikaba move cyagwa ubururu, amaso akaguma afunguye ariko ntacyo abona, muri iki gihe umuntu ntaba areba abamuri iruhande ariko aba agifite ubushobozi bwo kumva, iki gihe akigumamo kugeza apfuye.


text:
Nyabihu:Uwahoze ku isonga mu kugira umwanda ubu bamwita inyange
Akimanimpaye Judith wo mu Murenge wa Jomba mu Karere ka Nyabihu, avuga ko yabagaho agira umwanda ukabije, awukira nyuma yo guhabwa inyigisho n’umushinga ‘Gikuriro’, none ubu akaba ari we ntangarugero mu isuku.
Uwo mubyeyi avuga ko mbere yari azi ko ingutiya ajyana guhinga itagomba kumeswa, aho yahingaga akagera mu isarura atameshe imyambaro yahinganye.
Avuga ko n’ibyo yatekeragamo, ibyo yariragaho yabonaga bitari ngombwa ku byozwa agapfa kugabura.
Ati “Nari umunyamwanda mu buryo bukabije, murabona ndi umuhinzi. Najyaga guhinga, ubwo nkiyumvisha ko ingutiya yanjye ari iyo guhingana nkazarangiza ubuhinge ntayimeshe”.
Akomeza agira ati “Murumva ibyo gutekamo ntibyozwaga, navaga guhinga nkakwakwanya nshaka ibyo kurya, ibyo koza isafuriya sinabikozwaga, isahani ni ukwaruriraho uko nabyumvaga”.
Uwo mubyeyi avuga ko umwanda wamukurikiranye ageza nubwo yari asigaye ava guhinga bwakwira akaryama atoze, ari nako imbaragasa zimutera, dore ko atagiraga umufariso wo kuryamaho ari nako ngo n’inda zitabaga zimworoheye mu ngutiya ye.
Ati “Kuryama ni uguhirima uko nabyumvaga, ari nako imbaragaza zazaga ari nyinshi, mu ngutiya ho inda zabaga zuzuye akazuba kava zikabyuka nkarwana na zo nishimagura hakaba ubwo nishishimuye nkanibagirwa n’ibyo nakoraga.
Uburoso n’umuti w’amenyo (colgate) mbimenye vuba, kuko sinari kubimenya ntarabikoresha. Umugabo we urabyumva ntiyagira ibyishimo urebye uko nari meze. Ntaho ibyishimo byava”.
Uwo mubyeyi avuga ko uwo mwanda wagiye umugiraho ingaruka nyinshi, aho yahoraga mu mavuriro yarwaje impiswi ati “Indwara zabaga nyinshi mu muryango, buri gihe akaba ari njye uri mu bitaro ndwaje indwara z’umwanda, inzoka, malariya zahoraga aho kubera ibihuru byabaga bikikije urugo”.
Uwo mugore kandi avuga ko kuva mu mwanda byaturutse ku muryango ‘Gikuriro’, waje mu murenge wabo wa Jomba, ubashyira mu matsinda aho bahawe amahugurwa ku isuku n’isukura. Atangira gucika ku mwanda wari waramaze kumubaho icyorezo.
Agira ati “Uburyo navuye mu mwanda biratangaje. Umushinga Gikuriro wadushyize mu matsinda isuku itangira kuza kubera inyigisho zatangwaga. Abafashamyumvire baratwigisha dutangira na gahunda yo gusasirana tugura matora, twigishwa kwirinda malariya dutema ibihuru, indwara ziterwa n’umwanda zirakira”.
Uwo mugore waganiye na Kigali Today yambaye imyambaro y’ibara ry’umweru, avuga ko yahisemo kujya yambara iryo bara kugira ngo yereke abantu aho yavuye naho agana, ubu aho atuye basigaye bamwita inyange”.
Ati “Murabona ko nkeye mu gihe nari ku isonga mu mwanda. Dore agasatsi kanjye uko gasa, amenyo arera. Ubu basigaye banyita inyange kubera uko bambona”.
Akimanimpaye avuga ko kuba yaragiraga umwanda byari ibibazo by’imyumvire, kuko mu murenge wabo amazi abegereye.
Atanga ubutumwa asaba abaturage kwirinda umwanda kuko ugira ingaruka ku buzima.
Ati “Ikibura ni ubushake, amazi aratwegereye. Ikibazo ni imyumvire, aho ntuye amazi arahari pe. Nta muntu nshobora kubona afite umwanda ngo mureke agende ntamwigishije. Ndasaba abaturage kwirinda umwanda kuko ugira ingaruka nyinshi ku buzima”.
Mu gukangurira abaturage kwirinda umwanda, nyuma y’amasomo Uwimanimpaye yanyuzemo byamugize umuhanzi aho asigaye atanga ubutumwa bwe abinyujije mu mivugo.


text:
Naraye ndose ndimo kwiba umugono ni uko umugore ndamukorakora nk'uko abitegura guhuza igitsina babigenza ngeze ku gituba ndagikinisha nk'uko nzi kubikora nyakwibwa igituba nawe aratwarwa mbona arimo kwisimbiza aho yakabaye asinziriye, ibintu bimaze gutoha igihe kigeze cyo koza imbunda yooo nsanga nta agakingirizo
mfite igituba
ndakireba mwana numva mbuze uko ngira ariko ndebye gushora nyama kwa nyama ku mukobwa ntari nzi neza naringiye kwiba igituba gusa umutima urandya ndeguka ibyo guswera
mbishingukamo, kuko nahise nibona imbere mfite agahinda n'ibibazo byinshi numva ibyo byishimo by'akanya gato ntaho bihuriye na za regrets no kutiyizera najya mpora ngendana. Ariko ni ukuri kugira ngo mve imbere y'icyo gituba byambereye ibamba. Icyanshimishije rero ni uko ntashoboye guswera ntakoresheje gapote nubwo hari mu nzozi.... Mbese ndi umunyabwoba, ndi ikigoryi se, umugabo utagira ubwoba ntaba agira ubwenge....Simvuze ngo wange igituba, kiraryoha pe, ariko ujye ureba uwo uswera uwo ariwe n'uburyo usweramo ejo UTAZASWERA UMUSUMARI


text:
Dore inama 7 z’uburyo urukundo rwawe rushobora kuramba KANDA HANO
by Edouard Nsengiyumva
16 September. 2019
@rwandatoday 12K Views
Hari abantu benshi bahora bibona nk’aho batajya bagira amahirwe mu rukundo, igihe cyose bakundanye ntibimare kabiri! ndetse bamwe batangira kugira abo bahimbira ko babatera umwaku kandi byahe biragatabwa.
Tuzi twese ko kugirango urukundo rw’abantu babiri bakundana (ndavuga umusore n’inkumi) rurambe kandi rukomere, habamo ubufasha bw’Imana ariko na none natwe tugomba kugira uruhare mu burambe bw’urukundo rwacu, ibyo rero bihera ku buryo usanzwe ubana n’abantu, ariko na kamere usanganywe iba ifite uruhare runini ku mahirwe make cyangwa menshi uzagira mu rukundo rwawe n’umusore cyangwa inkumi.
ADVERTISEMENT
Ubushize naberetse uburyo umukobwa ashobora kubwira cyangwa kwereka umusore ko amukeneyeho urukundo, ubu noneho ngiye kubagira inama 7 z’uburyo urukundo rwawe rushobora kuramba ukava mu guhora umarana n’inshuti amezi abiri gusa waba uri umukobwa cyangwa umusore.
1. Kuva mu rukundo rw’umuriro ugurumana ukajya ku rukundo rutuje kandi rufite gahunda nziza
Iyo mugitangira gukundana muba mwumva mufite urukundo rufite ibirimi by’umuriro, mutwika ikibakozeho cyose! mbese hamwe wumva mugenzi wawe nta kindi yakora uretse kukwicara iruhande, urwo rukundo ruramutse rukomeje gutyo ntirwaramba cyane. Gukunda bimara igihe, bisaba kumenya kugenda uva kuri iryo tanura mu mezi ya mbere ugenda uganisha ku rukundo rushyira mu gaciro kandi rutagambiriye kwiyamamaza, hahandi buri wese aba atangiye kumva no kwemera ko atandukanye na mugenzi we kandi akubaha iryo tandukaniro kuko abantu badashobora gutera kimwe. Muri make ugomba gukunda mugenzi wawe uko ateye kose atari ukumukundira gusa kuza kuzuza ibyo ubuze wamara kubibona ukamutera ishoti !
2.Rekera aho kumva ko mu rukundo rwa mwembi inyungu zawe arizo zigomba kubanza
Kugirango mwizere uburambe bw’urukundo rwanyu, mugomba kugenda murema buhoro buhoro imibanire ya couple ntangarugero, aho umwe agira uburyo abyitwaramo ariko undi nawe agasanga yiyumvamo ubwo buryo bwa mugenzi we.Mbese ugakunda uwo mubano wanyu nk’uko ukunda mugenzi wawe cyangwa wikunda nawe ubwawe.
3. Emera Kwishyira ukizana kwa mugenzi wawe(liberté)
Nyabuneka emera ko mugenzi wawe umumenye akuze kandi ko aho yinyujije hose utari uri kumwe nawe. Igihe mumaze gukundana rero wishaka noneho kumuzirika ngo umuheze umwuka ntutume akomeza gusabana n’inshuti ze bashobora kuba barananyuranye mu bundi buzima bukomeye utazi.
Igihe utangiye gushaka ko avugana cyangwa agendana n’abo uzi cyangwa ushaka gusa, ndakurahiye urwo rukundo ushaka ni wowe urimo kuruniga! Ha mugenzi wawe icyizere, nawe niba agukunda ntazaguhemukira kandi nawe ni mukuru azi ubwenge.
4. Ganira bitomoye na mugenzi wawe(communication claire)
Gukunda mugenzi wawe ntibivuze ko wowe wiyanga, ni ngombwa ko uganiriza umukunzi wawe ugaragaza udaciye ku ruhande ibyifuzo byawe, ibyiyumviro, kandi ukirinda kuvangira imibanire ye n’abandi(aha ntibivuze ko utamucyebura igihe atangiye kurengera ariko nabwo ukabikora mu kinyabupfura). Iyo kandi ni inzira nziza yo gufasha umukunzi wawe kumenya aho uhagaze n’urwego ugezeho bityo bikamworohera nawe kukubwira byose atishisha.
5. Garagaza ubushake bwo kugumana nawe(simvuga kugumana nawe mwicaranye mu gashyamba)!
Hejuru yo kuba mukundana urukundo rutuje, kumarana igihe kini mukundana bigaburira neza imishinga yanyu, bituma muhora muhuriza inyungu zanyu ahantu hamwe(nta wihagararaho ngo yange kuva kw’izima), ndetse biranaborohera guhangana n’inzitizi muhura nazo kuko muba mufatanyije.Kumarana igihe rero byubaka icyizere gikomeye kuko buri wese aba abona undi amufitiye akamaro kanini, kandi burya umubano umaze igihe biragoye ko bamwe baba babafitye amashyari babasha kuwusenya biboroheye.
6. Jya ugerageza kugira ibitekerezo bishya mu mubano wanyu
Kugirango wirinde imitego yo kuba mu buzima bumwe(routine), kora uko ushoboye nka nyuma y’igihe runaka ugire agashya wazana mu mubano wanyu kandi ntugatinye kumutungura(surprise) aha ntimukumve ko surprises ari ukuzimya amatara ukaririmba joyeux anniversaire gusa! ushobora gutunguza mugenzi wawe utuntu twinshi kandi duto ariko tukamushimisha cyane ku buryo bifasha kumarana igihe kinini mukundana. Niba ubishoboye jya ugerageza kumusetsa (simvuga kumukirigita nubwo nabyo haba igihe cyabyo) mbese uhorane imvugo ituma umuntu ahora yishimye, ujye umuha uduparu rimwe narimwe ariko atari buri saha, agomba kujya abikumbura akaba aribwo ubikora, kandi nko mu bihe byanyu byiza ujye umenya ibyo yifuza kandi ubyubahe ntushake gushyira imbaraga mu bintu kandi atabishaka.
7. Ntugatinye gufashwa
Burya inshuti zose ziba zitandukanye kuko buri wese aza afite amateka yanyuzemo. Kugirango rero ubashe kongera kuganira neza nka mbere, wongere wumve wishimiye couple yawe cyangwa ubashe kurenga ibigeragezo, ntutinye rwose kwakira ubufasha bw’inzobere. Rimwe na rimwe inama z’inzobere (nk’abahanga mu bya thérapie) zijya zibasha kuvanaho cyangwa guhindura imyumvire itari myiza abantu baba bafite ku bintu runaka ndetse izo nama zikaba zanafasho kongera kubyutsa urukundo rwanyu iyo rutangiye kugenda munzi y’ibirenge byanyu aho kugirango rubagaragare mu maso.
Ndizera neza ku igihe mushoboye kugera kuri ibi byose maze kubabwira, nta kabuza urukundo rwanyu ruzaba rutoshye pe! kandi nibigira icyo bikumarira ntuzatinye kuba wabitangamo ubuhamya kugirango bikomeze bifashe n’abandi.
Niba wifuza kugisha inama cyangwa kuduha inyunganizi ku nkuru tubagezaho twandikire kuri whatsapp nimero 0722903039.
ADVERTISEMENT
ADVERTISEMENT


text:
“Wayobora ingamiya ku mugezi ariko ntiwayitegeka kunywa amazi itabishaka.’’ Ukwihuza k’Umuryango wa Afurika y’Iburasirazuba kugereranyijwe na gari ya moshi, EAC yaba yubakiye bidashidikanywaho ku bushake bwa politiki, aho yajya ihagarara i Nairobi, i Dar es Salaam, i Kigali, Kampala, Juba na Bujumbura bijyanye n’ukwifuza kwa buri gihugu cy’umunyamuryango.
Nta gushidikanya ko yazahagera byanze bikunze. Abayobozi ba EAC bahinduka buri mwaka ariko umuvuduko wo kwihuza ugaruka ku mubano hagati y’ibihugu biyigize.
Mu bihe byiza, twihuza byihuse, mu bidasanzwe tugenda biguru ntege. Ibihe bigoye twahuye nabyo mu minsi ya vuba.
Ni impamo ko imikorere ihamye ya Perezida Kagame ituma abatuye muri EAC bitega byinshi ku buyobozi bwe yahawe muri uyu mwaka.
Perezida Kagame nta bitangaza yakora kuko urwego ayoboye rwubakira ku bushake bwa bagenzi be. Binyuze muri abo, ndavuga abandi bakuru b’ibihugu batanu bitabaye ibinyuze mu Bunyamabanga bwa EAC buri i Arusha cyangwa ibindi bigo bishamikiye kuri uwo muryango.
Nabonye hari abari guhuza umubano w’Umuyobozi wa EAC n’Umunyamabanga Mukuru wayo nk’impamvu y’ibibazo umuryango ufite.
Iryo gereranya ntirikwiye. Mu by’ukuri, ntihabaho ibibazo biteye bityo hagati y’umukoresha n’umukozi we.
Umunyamabanga Mukuru wa EAC akora bijyanye n’ubushake bw’Inteko rusange ihagararirwa n’Umuyobozi Mukuru uriho hatitawe ku gihugu aturukamo.
Nyamara mu gihe bari mu nshingano zabo, Umuyobozi n’Umunyamabanga Mukuru ba EAC baharanira inyungu z’abaturage miliyoni 174 bo mu bihugu bitandatu.
Ibisubizo ku bibazo biri muri EAC bikeneye kurebwaho binyuze mu bigo bitatu by’ingenzi bigize EAC birimo Inteko y’Abakuru b’Ibihugu, Inteko Ishinga Amategeko y’Umuryango w’Ibihugu bya Afurika y’Iburasirazuba (EALA) igizwe n’abadepite baturuka muri buri gihugu n’Ubunyamabanga bushinzwe ibikorwa bya buri munsi.
Dufashe urugero, si impanuka kuba ibihugu by’ibinyamuryango byatangiye kwinangira ku kwishyura umusanzu washyizweho nyuma y’igenzura ryagaragaje ko Ubunyamabanga bukoresha nabi amafaranga kandi nta cyakozwe kuri ibyo.
Icyo n’ibindi bibazo bishegesha Umuryango wa Afurika y’Iburasirazuba ni byo bituma abatuye EAC barushaho kuyitakariza icyizere.
Mu bifatika, Urukiko rw’Umuryango wa Afurika y’Iburasirazuba (EACJ) rwashyiriweho mu gukemura ibibazo by’abaturage bo mu bihugu by’ibinyamuryango, EALA irebera hafi amategeko yo kwihuza n’Ubunyamabanga bushinzwe guhuza ibikorwa no kwihutisha ukwihuza ndetse n’Inteko itangirwamo icyerekezo cy’imiyoborere n’ubushake bwa Politiki.
Buri rwego rufite ibibazo rwihariye mu kigo, bituma rukoresha ubutunzi bw’abaturage mu kubikemura buri gihe nyamara hari hakwiye kubaho urugendo rwo kwihuza.
Ni muri iyo migirire Perezida Kagame yaherewemo ubuyobozi bwa EAC ariko ntiyahawe ubushake bwa politiki n’ubufasha nk’ubwo yabonye ari ku ntebe y’Umuryango wa Afurika Yunze Ubumwe.
Niba yarashoboye gukora neza ku rwego rw’umugabane ni uko abayobozi bakoreraga hamwe bafite intego yo gushyigikira amavugurura n’imiyoborere ye.
Icyo ni cyo cyabuze ku rwego rw’akarere, guhuza ubushake bwa politiki; iyo igihugu kimwe cyiteguye gukora ikintu no gutera imbere, ikindi nta bushake kigaragaza.
Ibyo bigomba guhinduka. Mu misanzu ya miliyoni $8 itangwa buri mwaka, abaturage ba EAC bategereje ubunyangamugayo no gushikama mu gufata ibyemezo.
Mu gihe cyo kuvuga ku misanzu yatinze gutangwa n’ibihugu by’ibinyamuryango, umutwaro uri ku bigo bigize EAC wo kugaragaza ibiciye mu mucyo, ubutabera no guha agaciro amafaranga nkuko byahoze.
Ibikubiye muri iyi nkuru ni ibitekerezo bwite by’umwanditsi, Gatete Nyiringabo Ruhumuliza. Yabanje kunyura muri The New Times ihindurwa mu Kinyarwanda na IGIHE.


text:
Rutsiro : Umuhungu yanze gusezerana n’umukobwa bikekwa ko yabonye undi umuha amafaranga
Umusore witwa Manirakiza Diogène w’imyaka 27 y’amavuko yamenyesheje Nyiransabimana Séraphine w’imyaka 25 ko ubukwe bwabo butakibaye bitewe n’uburwayi, mu gihe hari hasigaye icyumweru kimwe gusa ngo basezerane imbere y’Imana ko bagiye kubana akaramata.
Umuryango w’umukobwa n’abaturage bahise batangira gushidikanya kuri iyo mpamvu yatumye umusore yanga gusezerana n’umugeni we.
Uwo musore n’umukobwa bombi batuye mu murenge wa Ruhango mu karere ka Rutsiro. Gusezerana imbere y’Imana kwabo byahagaze mu gihe bari baramaze gusezerana imbere y’amategeko, usibye ko bari bataratangira kubana.
Ku cyumweru tariki 23/02/2014 ni bwo umusore yabwiye umukobwa ko batagishyingiranywe, mu gihe bari kuzashyingirwa mu kiliziya ku wa Gatandatu tariki 01/03/2014. Umukobwa yananiwe kwakira ibyo umuhungu amubwiye, kuko imyiteguro yo gutangira kubana bari bayigeze kure.
Umuhungu yasobanuriye Padiri, imiryango yombi ndetse n’umukobwa, ko impamvu imuteye guhagarika ubukwe ari uburwayi bw’impyiko afite. Gusa yongeyeho ko atigeze ajya kwa muganga bitewe n’uko ikarita ye ya mituweli yatakaye.
N’ubwo nta muganga wigeze wemeza ko afite ubwo burwayi, umuhungu ngo yumvise ibimenyetso byabwo kuri radiyo, akurikije n’ukuntu yumvaga amerewe mu nda ahita yiyumvisha ko ari impyiko arwaye.
Ababyeyi bo ku mpande zombi bakimara kumenya inkuru y’uko umuhungu wabo adashaka gushyingirwa barumiwe babura icyo bakora, kuko ngo batashoboraga kumutegeka ngo ashyingirwe ku ngufu.
Se w’umuhungu na we avuga ko atazi impamvu nyakuri yatumye umuhungu we yanga gukora ubukwe, ariko ngo hari amakuru yumvaga abantu bamubwira ko hari umukobwa ushaka guha uwo muhungu amafaranga ibihumbi 200 n’inka noneho akaba ari we atwara akamugira umugore.
Umuryango w’umukobwa wo uvuga ko nta mafaranga cyangwa ubundi bufasha bari bigeze baha uwo musore, usibye ko bateganyaga ko mu gihe cyo gushyingirwa bazaha umukobwa amafaranga akayajyana, nk’uko umuhungu yari yarabwiye umukobwa ko ku munsi wo gushyingirwa agomba kuzaza yitwaje amafaranga ibihumbi 200 cyangwa 150 cyangwa se ibihumbi 100.
Umusore avuga ko namara gukira agasanga umukobwa agishaka ko babana nta kabuza bazahita basubukura iby’ubukwe bwabo.
Icyakora umuryango w’umukobwa wo uvuga ko wamaze gutera icyizere uwo musore. Umukobwa asanga n’ubundi yemereye umuhungu ko babana, icyamuteye kwanga ko bashyingirwa nyamara bari basigaje igihe gito yazongera akamuhinduka cyangwa akaba nta rukundo rugaragara amufitiye.
Umukobwa agaragaza impungenge ko bashobora no kugera imbere ya padiri ku munsi nyirizina wo gushyingirwa umuhungu akavuga ko adashaka ko bashyingiranwa.
Kimwe mu byababaje umuryango w’umukobwa ni imyiteguro bari bamaze kugeraho harimo ibinyobwa,ibiribwa n’amajyambere bari baramaze gutegura.
Nyina w’umukobwa ngo hari n’abari bamaze kumutwerera amafaranga arayabasubiza, abandi bagombaga kumutwerera arabahakanira, ababwira ko ubukwe butakibaye, ibi ngo bikaba byaramuteje igihombo gikomeye.
Muri ako gace havugwa abakobwa baha amafaranga abahungu kugira ngo bakunde babatware. Umuryango w’umukobwa wo urateganya kujya gusaba ubutane, aho kugira ngo bajye guciririkanya n’uwo muhungu amafaranga yifuza kugira ngo akunde atware umukobwa wabo.
Amategeko abivugaho iki?
Kanyemera Félicien, umukozi utanga ubujyanama mu by’amategeko mu karere ka Rutsiro, avuga ko iyo umugabo n’umugore bamaze gushyingirwa imbere y’amategeko baba bamaze kugirana amasezerano adashobora guseswa n’uwo ari we wese, cyane ko umwe aba yemereye undi ko amubereye umugore undi na we akemerera undi ko amubereye umugabo.
Nk’uko baba bashyingiwe mu buryo bwemewe n’amategeko, ni na ko baba bagomba gutandukana mu buryo bwemejwe n’amategeko, badapfa gutandukana uko bishakiye.
Ubusanzwe ngo hari impamvu ziteganywa n’itegeko zishobora gutuma abantu batandukana, nk’igihe umwe mu bashakanye yaciye undi inyuma akajya gusambana ahandi. Icyo gihe umwe ngo ashobora kujya gusaba ubutane.
Ubutane na none bushoboka iyo abashyingiranywe bonyine babyumvikanyeho bagasaba ubutane bamaze kwemeranywa ku mpamvu idashidikanywaho hagati yabo. Ngo baragenda bakegera perezida w’urukiko rw’ibanze rw’aho batuye bakamusobanurira iyo mpamvu ituma bashaka gutandukana, akayisuzuma kugira ngo arebe niba ari impamvu yumvikana.
Icyakora hari ibindi bibazo bikunze kugaragara mu bamaze gushyingiranwa imbere y’amategeko ariko bataratangira kubana mu rugo rumwe. Umwe muri bo ashobora kubona undi muntu wifitiye imitungo, akifuza ko yasesa amasezerano na wa wundi wa mbere kugira ngo ajye kubana na wa wundi ufite imitungo.
Icyo gihe umwe ashobora kugenda akavuga ko yibeshye ku wo basezeranye no ku miterere ye no ku myitwarire ye imuranga. Icyo gihe ngo hashobora kubaho ubutane cyane cyane iyo bitangiye kugaragara ko umwe nta rukundo agaragariza undi, agatangira kumukorera amakosa kandi batarabana.
Icyo gihe ngo bashobora kwemererwa gutandukana kuko nta cyizere kiba gihari ko bazabana neza urugo rwabo rukabasha gutera imbere. Impamvu bashobora kwemererwa gutandukana ngo ni uko iyo babana mu bukene batiyumvanamo, umwe ashobora guca inyuma y’undi, n’ubundi bikazarangira batandukanye.
Icyakora mu gihe bemeranyijwe gutandukana kandi hari imitungo bakoresheje mu gusaba ndetse no ku munsi wo gusezerana ku murenge, uruhande rwatakaje imitungo, umwe ashobora kuyisubiza mugenzi we, cyane ko no mu gihe cyo gutandukana, ingaruka zo gutandukana zigera no ku mitungo yabo bombi kuko baba bagomba kuyigabana.
Ubusanzwe iyo abantu bavuye gusezerana mu murenge si ko bose bahita batangira kubana. Uwo musore n’umukobwa igihe gishobora kuzagera bakumva bashaka kongera gusubukura ibijyanye no kubana kwabo bakabikomeza. Icy’ingenzi gusa ngo ni uko bombi baba babyumvikanaho.
Malachie Hakizimana
Ibitekerezo ( 50 )
ihangane abahungu nkabo babaho batwawe ni byisi ariko ubwo haricyo imana yakurinze utazi
ihangane abahungu nkabo babaho batwawe ni byisi ariko ubwo haricyo imana yakurinze utazi
Wa mukobwa mbabarira unuoherereze number yawe.Sha ibyawe birababaje ihangane ,ibyi si byarakomeye uwo muhingu meibagirwe sha uwo ntatukindo afite niyo meazabana yazakwokoreza umusaraba mwana wamama mbabarira unyoheteze nimero yawe n, ubwo ndikure cyane nzage mkwivugishiriza nguhurize.
Murakoze cyane muturangiye uko twabona uwo muti mwaba mukoze cyane
abakobwa bikigihe badafite cash waba ubisukaho ushaka iki .wakwinjira nigikecuru ariko kikabeshaho neza . nubundi ikigihe ntarukundo rukihaba abashakanye baratandukana burimunsi
Reka nibwirire uyu mukobwa yihangane " aho gupfusha urugo wapfusha ubukwe" uwo si uwawe itware neza gusa nk’ umwari maze utegereze uwawe. Ndabwira umuryango w’ umukobwa wihangane simwe bibayeho bwa mbere ntanubwo ari mwe banyuma bibayeho. Umukobwa arahari mumukomeze nk’ ababyeyi uwo ntiyari umukwe wanyu.
ESE UBUNDI BAGIYE KWA MUGANGA? KIGALITODAY IZASUBIREYO ITUBWIRE UKO BYA SOJE
AKA GAHUNGU GATWAWE NA F NI AKABWA,UYU MUKOBWA KO MBONA AFITE IMBARAGA NTIBARI KUZAYASHAKA,NIKAGENDE KABE INGANZWA KU WAKARANGUYE
UWO MUKOBWA YIHANGANE IMANA IZAMUHA UWE KANDI ABASORE NABO BAMENYEKO URUKUNDO ATARI AMAFARANGA
POLE BEB UWITEKA ARAJE AGUHE UWAWE .
sister wange ihangane kbsa
uwo mwana wumukobwa niyihangane bibaho mubuzima


text:
Igi
Igi (ubuke: Amagi )
Kurya amagi menshi, kenshi, ni ukuvuga ngo urengeje amagi 3 mu cyumweru, na byo bishobora gutera kanseri y’amabere, mu gifu, ibihaha, urwagashya, umura, agahu koroheye ko muri nyababyeyi gategura ururenda rurinda nyababyeyi no mu mirera ntanga y’abagore. Abayarya cyane bakunda kurwara uruhu, ubugora, kwishimagura, imvuvu, kuribwa mu nda, imvururu mu mara, impiswi, ubuhwima. Iyo igi rihuye n’amatoto y’inkoko rikimara guterwa rihura na microbe yitwa Salmonella itera kuribwa mu mara na tifoyide. Amagi afite umunyu mwinshi agakena muri potasiyumu, ni cyo gituma akwiriye kwirindwa n’abarwaye indwara y’umutima. Amagi atera kanseri yo mu maraso cyane ku bagore, ni na yo atera kanseri yo mu gifu. Si byiza kuyaha umwana utari wuzuza umwaka.


text:
Burere: Ubuyobozi mu rugamba rwo kongera ubushobozi bw’akarere
Umuyobozi w’akarere ka Burera atangaza ko hari gushakwa uburyo bwo kongera ubushobozi bw’akarere kugira ngo ibyo bateganya byose bajye babigera ho batagarukiya gusa ku mafaranga basanzwe binjiza ku mwaka.
Ubusanzwe akarere ka Burera, ku mwaka, kinjiza amafaranga y’u Rwanda agera miliyoni 400. Kubera ayo mafaranga, byatumaga ako karere kiha intego ariko ntigerwe ho kubera ko amafaranga adahagije.
Sembagare Samuel, umuyobozi w’akarere ka Burera, avuga ko hashakwa ubundi buryo bwo kongera ubushobozi mu rwego rwo kwigira.
Akomeza avuga ko amafaranga menshi azaturuka muri za mine zicukura amabuye y’agaciro ziri muri ako karere kuko hari itegeko rishya ryasohotse rigena ko mine hari amafaranga zizajya zinjiriza akarere.
Mu karere ka Burera hari mine ebyiri nini: Mine ya Gifurwe iri mu murenge wa Rugengabari ndetse na New Bugarama Mining iri mu murenge wa Kagogo. Sembagare avuga ko izo mine zizabyazwa umusaruro.
Akomeza avuga ko kandi mu rwego rwo kongera ubushobozi bw’akarere ka Burera hazabaho kwigisha abaturage no kureba abashoramari baba bavuka muri ako karere kugira ngo nabo bateze imbere akarere bavuka mo.
Sembagare avuga ko bagomba kwiha intego ihanitse kugira ngo akarere ka Burera kihute mu iterambere. Nubwo ubusanzwe ako karere kinjiza mu mwaka amafaranga atari menshi, ariko gushyira hamwe nk’abanyaburera bizatuma bagera kuri byinshi.


text:
izindi nkuru
Ubusobanuro, inkomoko n’imiterere y’abantu bitwa Anne
Anne ni izina rifite inkomoko mu Giheburayo aho bandikaga Hannah bisobanuye umuntu wagiriwe impuhwe cyangwa wuzuye impuhwe.
Izina Anne ryatangiye gukoreshwa mu kinyejana cya 17 mu gihugu cy’u Bwongereza.
Bimwe mu biranga Anne
Anne ni umukobwa w’uburanga, mwiza, ukundwa kubera inseko ye, buri gihe aba ari kumwe n’abantu niyo byaba ari igikorwa gisanzwe cyangwa cyoroheje. Abantu baramukunda cyane azi gusetsa
Anne akunda kuba ari umuntu wisanzura ku bandi ,akunda umuryango we cyane.
Akunda gushimwa iyo hari ikintu yakoze kandi nta kunda gukora ibintu bya wenyine, abayishakira kuba hamwe n’abandi.
Anne usanga azi gusesengura ibintu kandi akunda kwiga ibintu bishya mu buzima


text:
Mu minsi ishize twabagejejeho inkuru ya Dialo, umukinnyi wa filime nyarwanda wavugaga ko umugore we n’abana barimo Hakiruwizeye Samuel wari uri muri Tour du Rwanda bamutaye. Kuri ubu tugiye kugaruka ku mpamvu nyamukuru yatumye atandukana n’umugore we.
Dialo abenshi bamuzi muri filime yiswe ‘Amarira y’urukundo’ kuko ariyo yakinnyemo yitwa iryo zina. Mu nkuru y’ubushize yavugaga ku muhungu we Hakiruwizeye Samuel wari muri Tour du Rwanda 2019, uyu mubyeyi yavugaga ko uyu mwana we yamutaye atakimwikoza kandi ari we wamutoje umwuga akora ubu, ndetse na nyina umubyara n’abandi bana babyaranye ngo baramutaye. Kuri ubu tugiye kugaruka ku mpamvu Dialo yatandukanye n’umugore we.
Mu buzima butari bwiza Dialo yakomeje kuganirizaho INYARWANDA yavuze ko umugore we atamwubahaga, ntamwumve ndetse akamusuzugura cyane kugeza ubwo amusuzuguza n’abana ndetse bakanatandukana kugeza n’ubwo nyuma yagerageje gusanga umwana n’abagore ngo babiganireho ariko bakamubera ibamba. N’ubwo batasezeranye mu buryo bw’amategeko ariko si ko yabyifuzaga kuko basezeranye mu rusengero.
Dialo avuga ko uko bamusize byamuhungabanyije cyane kuva ubwo aho yamusigaga yicaye ari naho yamusangaga yagiye ku kazi, nyuma yo gutandukana bikagera aho yumva yakwihakana abana be kuko bigeze n’aho bamwe bashyingirwa bagashaka abandi basaza bicara mu mwanya wa se kandi ariho. Yagize ati “Ubu nsa n’aho ndi ingumba kuko nkenera umwana nkamubura, nkakenera uwo tuganira nkamubura. Naringinze ariko byaranze kugera ubwo ntekereza kwandikira urukiko ngo mvuge ko abana ntabemera kuko mbona ukuntu batanyikoza batambona nka se.”
Dialo ubu afite umwana muto yatangiye gushaka abandi bana nyuma yo kwangwa n'aba mbere
Umunyamakuru yabajije Dialo ikibazo cyihariye bagiranye cyabyaye urwango rungana rutyo. Dialo yashimangiye ko ukuri kwa byose yiyemeje kukuvuga kandi yagusubiramo igihe cyose abibajijwe na cyane ko yivugiraga ko abizi ko bizagera henshi. Yagize ati “Njyewe ubu umbona ndi umucikacumu. No kugira ngo ibyo byose bibe uwo mugore si ukumusebya, ibi bizaca ku ma YouTube cyangwa ku mateleviziyo kandi iyo uvuze ijambo utasubiramo umuntu yarikuregesha. Uwo mugore nakorewe Jenoside na ba se wabo, bava inda imwe na se. Ndi umukwe wabo, maze nk’amezi atatu mbahaye imitobe n’ibindi bikorwa mu bukwe babonye icyo kirori. Ntibihanganye ngo bavuge ngo bariya ni umuryango wacu…Barazamutse barica bararimbura...”
Dialo yahishyuye intandaro yo gutandukana n'umugore we
Yakomeje avuga ko ibibazo byavutse ubwo Gacaca yatangiraga kuko ari bwo umugore yashatse ko Dialo atashinja abamuhemukiye muri Jenoside yakorewe Abatutsi muri Mata 1994. Dialo wari warababajwe no kuba bataranamusabye imbabazi, mu gihe cy’Inkiko Gacaca yavugishije ukuri kw'ibyabaye maze bibabaza cyane umugore we amakimbirane atangira ubwo kuko ba se wabo w’umugore na basaza be bari bamaze gufungwa. Umugore we ngo yahise yiyemeza guhangana na we nk’uko Dialo yabitangarije Inyarwanda.com.
Dialo avuga ko mbere ya Gacaca we n’umugore we babanaga neza nta kibazo bafitanye ndetse no mu gihe cya Jenoside yamurwanyeho cyane mu buryo bwose ariko akaba yarahindutse nyuma. Avuga ko yifuzaga ko basubirana aramutse amusabye imbabazi ariko ubu byarenze ihaniro kuko ahamya ko atakwemera ko basubirana nk’umugore n’umugabo kuko urwango rwabo rwageze kure, gusa avuga ko yakwemera ko abana babo babana nabo bombi kandi bagasurana kuko bamuvunnye rwose nk’undi mubyeyi wese.
Gukina filime ntibyigeze biba impamvu yo gutandukana kwa Dialo n’umugore we ndetse na nyuma yabyo ubu afite undi mwana yabyaye ku wundi mugore kuko yabonye abandi baramwanze atangira gushaka abandi. Yasoje ikiganiro agira inama abakiri mu rukundo batarabana ndetse n’ababana nk’umugore n’umugabo agendeye ku ngo z’ubu ati “Niba koko mukundana, ntagikwiye kwivanga mu rukundo rwanyu…Mpereye kuri ba data na ba sogokuru, barihanganiranaga, bakumvikana kandi bakubaka abana bakabarera neza. Abakobwa bari kujya gushaka bamenye ko umugabo ari ikintu gikomeye…Mukwiriye kujya gushaka mwiyemeje kugandukira abagabo. Ababyeyi bubatse, mwikwica urubyiruko kuko rurareba ibyo mukora rugatinya. Ntibiri kubaka urukundo n’umubano…”
Kanda hano urebe ikiganiro Dialo yavugiyemo impamvu nyamukuru yamutandukanyije n'umugore we n'abana


text:
Amajyaruguru: Polisi ihangayikishijwe n’imodoka zitwara abagenzi zahindutse izitunda ibiyobyabwenge
Polisi y’u Rwanda mu Ntara y’Amajyaruguru n’Ubuyobozi bw’iyi Ntara baravuga barasaba abashoferi batwara imodoka zagenewe gutwara abagenzi, kujya bagenzura imizigo y’abagenzi batwaye no kuyigiraho amakenga kuko aribwo buryo bwo guca intege abatunda ibiyobyabwenge na magendu.
Umuvugizi wa Polisi mu ntara y’Amajyaruguru Chief Inspector of Police Alex Rugigana, aherutse gutangariza Kigali Today ko uburangare bw’abatwara ibinyabiziga no kutagira amakenga ku mizigo y’abagenzi, bituma abatunda ibiyobyabwenge na magendu bifashishije ibinyabiziga badacika burundu.
Ahereye ku ngero z’ibiyobyabwenge biherutse gufatwa yagize ati: “Nta byumweru bibiri bishize dufashe bule (udupfunyika) 2,100 z’urumogi, nta n’indi minsi ishize twongeye gufata ibiro 680 bya chief walagi, hari n’ibindi byinshi tugenda dufata buri munsi ntashobora kurondora ngo mbirangize.
Tubabajwe n’uko ibinyabiziga byagenewe gutwara abantu ahubwo hari ibiri gukoreshwa mu gutwara ibyo bintu byangiza ubuzima bw’abantu”.
CIP Rugigana avuga ko iyo hafashwe ibiyobyabwenge bitwawe mu modoka uretse gukurikirana nyirabyo, n’umushoferi afatwa nk’uwanze gutanga amakuru abishaka, akitwa umufatanyacyaha.
Ati: “Ntitwifuza kubona duhana abantu ahubwo dushaka gufatanya na bo kugira ngo tugende dutahura abakibikora kuko aho ibyo biyobyabwenge bigeze bihungabanya umutekano w’abantu bitaretse no kubicira ubuzima”.
Polisi ivuga ko nibura buri wese utwaye abagenzi mu modoka agiye yita ku kureba ibyo batwaye, ikibazo cy’ibiyobyabwenge gishobora kugabanuka.
Bamwe mu bashoferi batwara abagenzi bavuga ko ibi bishoboka ariko hakaba n’abavuga ko bitaborohera kubifatanya n’akazi ko gutwara abantu.
Hari umushoferi wagize ati: “Iyi gahunda ni nziza kuko natwe kurwanya ibiyobyabwenge na magendu biratureba, ariko nanone tugiye kuvuga ngo umushoferi azasaka imizigo, ayigenzure abikoze wenyine twaba tubeshye.
Hari nk’ukuntu umugenzi agutegera mu nzira, sinumva ukuntu uwinjiye mu mudoka wese najya mpaguruka kuri Volant ngasohoka njya kureba ibyo afite mu muzigo we! Icyakora wenda tuzabishobora dufatanyije n’abakonvayeri”.
Hari undi wagize ati: “Ubu se uwo ngiye gusaka naba mubwira ko nshaka iki? Ku bwanjye ndumva bidashoboka, kuko wenda hari n’igihe aba yifitiye ibintu by’amabanga ye adakeneye ko bimenywa n’ubonetse wese.
Kereka hagize abahabwa ubwo bubasha kandi bazwi, bakaba ari bo babikora; ariko wenda hari nk’uwo nkeka ko afite umuzigo urimo ibintu bidasobanutse nzajya ntanga amakuru”.
Umunyamabanga nshingwabikorwa w’Intara y’Amajyaruguru Jabo Paul, avuga ko kurwanya ibiyobyabwenge bisaba ubufatanye bw’abantu bose no kugira umutimanama wo guhashya burundu ikibazo cy’ibiyobyabwenge.
Asaba abatwara ibinyabiziga kubigira ibyabo bagafata iyambere baba maso, kuko ibigaragaye bitwawe mu modoka umushoferi afatwa nk’uwirengagije gutanga amakuru akitwa umufatanyacyaha.
Yagize ati: “Inyinshi mu modoka zitwara abagenzi nizo zikoreshwa mu gukwirakwiza magendu n’ibiyobyabwenge bikajya kwangiza ubuzima bw’abantu, gusaka imizigo rero tubigereranye n’ijisho ryifashishwa mu gushakisha ibyo bintu bitemewe, dutange amakuru y’aho biri n’ababikora; abatwara abagenzi nibarangwa n’amakenga kenshi, bizabarinda kugwa mu mutego bashobora gushyirwamo wo gufasha abatwara izo kabutindi”.
Abatunda ibiyobyabwenge na za magendu mu bice by’Intara y’Amajyaruguru bakunze kubikura mu bihugu bituranye n’u Rwanda.
Abatabyikorera ku mutwe bifashisha ibinyabiziga birimo imodoka na za moto mu kubikwirakwiza ahandi mu gihugu.
Muri gahunda y’ubukangurambaga bw’imyumweru 52 by’umutekano wo mu muhanda ikomeje, abashoferi basabwa kutajenjekera ikibazo cy’abatwara ibiyobyabwenge na magendu kidacika burundu, nyamara Leta ntako iba itagize ngo ishyireho ingamba zo kubirwanya no guhana ababifatirwamo nk’uko Polisi y’u Rwanda ikomeza ibishimangira.
Ibitekerezo ( 1 )
ndumva bikaze ark icyakorwa nuko bazana yamatungo asaka akajya ashaka abantu muri gare


text:
Umuhanga mu gutunganya indirimbo z’abahanzi mu buryo bw’amajwi Junior Multisystem yatangaje ko adateze kuva mu muziki nubwo yaciwe ukuboko n’impanuka ikomeye yagize kuwa 30 Werurwe 2019.
Karamuka Jean Luc uzwi nka Junior Multisystem yabwiye ikinyamakuru Isimbi.rw dukesha iyi nkuru ko ijoro ryo ku itariki ya 30 Werurwe 2019atazaryibagirwa kuko ngo yabonye urupfu amaso ku yandi ndetse ngo nibwo yabonye ukuboko kw’Imana.
Yagize ati “Icyabayeho gituma n’iyi saha nicara ngashima Imana , hari abantu bavuga ngo ntabwo barabona Imana, ariko njyewe narayibonye. Ntabwo niyumvisha uburyo imodoka yaba irimo kugukaraga igiye guhita ikandagira umutwe hanyuma igahita ikubita kiriya cyapa cyanditseho Stop ku muhanda.
Abantu baje kunkiza bari bazi ko napfuye, mushiki wanjye yahagurutse yabaye nk’umusazi, masenge na we yahagurutse avuza induru ngo ‘umwishywa wanjye arapfuye.”
Producer Junior avuga ko impanuka ikimara kuba ngo yahise abona ko yapfuye byarangiye ndetse ahita yiyunga n’Imana yicuza ibyaha byose kubw’amahirwe ararokoka.
Yagize ati “Njye nasogongeye ku rupfu, kuko napfuye ndi kureba. Impamvu namenye ko ndi gupfa, ni uko ibyambayeho byose nahise mbibona, ariko Imana yaramfashije impa amasegonda make, muri uwo mwanya wa nyuma nahise nsaba Imana imbabazi, nahise nihana.”
Junior Multisystem wakoze indirimbo zigakundwa ndetse akagira ibyamamare abahanzi batagiraga izina,yavuze ko nubwo yacitse ukuboko ariko akazi gakomeje.
Yagize ati “Nzakomeza nkore umuziki, banciye ukuboko kw’ibumoso kandi burya ugukora akazi kenshi muri studio ni ukw’iburyo. Hari ikintu nkunda kuvuga iyo nsoje indirimbo, iyo nizihiwe mvuga ko ‘umuziki nzawubamo kugeza mpfuye’. Umuziki undimo, ndawukunda kandi nzawukora kugeza mpfuye.”
Junior yashimiye bikomeye abahanzi batandukanye bamweretse urukundo ubwo yari arembye cyane.
Yagize ati “Uburwayi bwanjye bwatumye abahanzi bishyira hamwe, berekanye urukundo rudasanzwe, sinzi uko nabikubwira, mbonereho n’umwanya mbashimire. Abansuye ntabwo ari abo nakoreye indirimbo gusa, bose baraje, banagize uruhare mu kuvurwa kwanjye. Ndabashimira cyane.
Nyuma yo kuva mu bitaro ndagenda noroherwa, ndi mu nzira yo gukira, Nyagasani aracyaturambitseho ibiganza kuko tubayeho ku buntu bw’Imana.”
Nyuma y’iyi mpanuka yatumye acibwa ukuboko,Junior Multisystem yahise asubira mu kazi aho kuri ubu yashyize hanze indirimbo yitwa Happy yakoreye Oda Paccy,nyiri studio Empire records ari gukoreramo ubu.
Inkuru ya Isimbi.rw


text:
Kuri iyi si ya Rurema, igandagajeho ibiremwa yaremesheje ugushaka kwayo, by’umwihariko ikiremwamuntu, kigira imigirire itandukanye y’uburyo kigaragaza uko kiyemera kikagena uburyo burunduye bwo kuyicyeza.
U Rwanda mu gihugu cya Benimana, bari bafite uko bemera Imana n’uburyo bayicyeza, bakagira uburyo bw’umwihariko bayifata nk’umubyeyi w’ikirenga bahaye umwihariko bayiha izina ryihariye ry’Imana y’I Rwanda, bakongeraho n’ijambo rijimije ry’ikiyoberabaswa, aho bagiraga bati “Imana yirirwa ahandi igataha i Rwanda.”
Agahomamunwa kaje kubaho ni inkubiri y’inyigisho zadutse i Rwanda zizanywe n’abanyamadini baturutse ibwotamasimbi, bakazana imyumvire ihabanye n’uko Imana yemerwaga i Rwanda.
Mu njore y’Imyaka igera kuri 118 (1900-2018) ishize, imyumvire mvamahanga y’uko Imana bayumvaga igeze i Rwanda icengejwe n’amadini, aha niho hakwiye kwibazwa niba Imana y’i Rwanda, ariyo ikiganje muri Benimana.
Intebe y’Imana aho iracyahamye i Rwanda?
Ibice bibiri by’ingenzi by’iyi nkuru, bisesengura ingingo zitandukanye zikwiye kwibazwa ku Mana Abanyarwanda bemeraga niba ari yo bacyemera na bugingo na n’ubu, hagendewe ku bibazo bikurikira:
Imana Abanyarwanda bemeraga ni iyihe?
Uko Imana-kigombero yageze i Rwanda
Imana-Muntu yaciye ibintu
Iyaduka ry’imana-bintu mu Rwanda
Imana-gatanya mu rwa Gihanga
Amateka y’impitabihe ahamya adashidikanya ko Imana Abanyarwanda bemeraga kandi bacyezaga ari iyaremye ijuru n’isi, isumba byose, umubyeyi wa muntu.
Bari bazi ko ibiremwa byose ari yo bikesha kubaho, kuramba no kuramuka, ari yo bikesha ubwenge n’ubushishozi, ikabagenera ibyiza by’ibihe byose, Bari bazi neza ko ari yo ibaha igihugu nka gakondo y’ibihe byose bagombaga guturamo n’abana babo, abuzukuru, ubuvivi, ubuvivure n’ubuvivagiza kugeza ku gisekuruza cya kure.
Kubera uko bayikundaga, uko bayihaga agaciro n’uburyo bayiringiraga, byatumye bumva ko ibitaho kuruta andi mahanga ari kuri iyi si.
Abantu bakunda gutsitsuranira ku mvugo y’uko Imana yirirwaga ahandi igataha i Rwanda, benshi yababereye inshoberamahanga, kubera kutabisobanukirwa neza, ariko nta kindi yasobanuraga, usibye kuvuga ko urugo rw’Imana igicumbi cyayo ari mu Rwanda, naho ahandi ikajyayo igiye kubasura.
Aho umuntu yirirwa ni aho aba yazindukiye, aho arara niho iwe. Ni ukuvuga ko mu mahanga yose, Imana yarayazindukiraga ikajya kubasura, ikabaneza, ikabakenura, yamara kubaneza igasubira i Rwanda, kuko ari ho yari ifite urugo, igicumbi cy’ikirenga cyayo, aho yari itetse itaramana n’abanyarwanda.
Niyo nkomoko yo kuyita Imana y’i Rwanda, kuko bari batewe ishema no kuyitirirwa nuko bayigira iyabo nk’umwihariko, nabo bafata izina ribizihiye rya Benimana, rikomora ibirari ku ngoma y’umwami Cyilima II Rujugira.
Abanyarwanda bemeraga ko Imana ikorera umuntu byose kandi ku buntu nta kiguzi nk’uko umubyeyi abyara umwana, akamwonsa, akamurera, akamukuza, akamushyingira, akamukorera byose nk’uko byagenwe ko uburezi bw’umwana butangirira ku kiriri bukarangirira ku kiriyo, bityo hakaba nta na kimwe umuntu yaburana Imana ari yo yamuremye ikagenga iby’ubuzima bwe ibihe ibihumbi.
Ntacyo Imana bemerega yabasabaga ngo ibakorere ibi n’ibi, ahubwo bari bazi neza ko ibyo ibakorera biri munshingano zayo, ntacyo bayiha ngo ibibakorere, umusonga wabo ukayiraza ijoro.
Ni ihame ryaganje imyaka myinshi, ko nta cyo muntu agomba Imana ngo nayo igire icyo imukorera cyamunaniye, nta muhango yasabaga gukora, nta n’imigenzo basabwaga gukora, ngo ibemere, ahubwo ko ibyiza byose muntu akenera ngo abeho bigomba kwiyungikanya buri munona na buri segonda, ubundi Umunyarwanda akavuyarara, akajya ahuzwa na yo no kuyishima, aribyo bakoraga mu muhango bakoraga bitaga “Gusetsa Imana”.
Abanyarwanda bemeraga ko nta y’indi nzira basabwa gucamo ngo bagere ku Mana, nta muntu n’umwe wari ugenwe wo kunyurwaho kugira ngo bagere ku Mana.
Umunyarwanda yageraga ku Mana anyuze mu nzira iromboreje, idaciye mu buryo bwo gukebereza. Bemeraga kandi ko ikorana na bo mu buryo bw’imitekerereze, ibyiza byose ikabinyuza mu bwonko bwabo, ku buryo ubusesenguzi buharirwa umutima, ubundi amaboko n’ubwenge bigashyira mu bikorwa.
Abanyarwanda muri kamere yabo ntibigeze bagira ibigirwamana ngo babiramye, nta n’ikintu icyo aricyo cyose bigeze bagira cyababera inyoroshyo yo kuyigeraho cyangwa ngo kibabere nk’igikoresho yabageneye cyo kuyunganira mu gutanga ibisubizo by’ibibazo ibyo aribyo byose banyuragamo mu buzima bwabo bwa buri munsi. Ibyishingikirizo byose n’ibihato babonamo ibisubizo by’Imana, ntibigeze babica iryera.
Ishyano ryagwiriye u Rwanda, mu mwaduko w’abakoroni mu Rwanda uzana inkubiri y’umusirimuko kirimbuzi! Imana y’i Rwanda barayimura! Himikwa imana-bintu, imana- kigombero yimika bamwe inyagisha benshi, maze imana-muntu ihabwa icyicaro kiganje i Rwanda, none imyaka 118, irihiritse iyo myumvire nk’iyi itari iy’i Rwanda, imaze koreka imbaga y’abatagira ingano.
Umwami Yuhi Musinga yakira abihaye Imana i Nyanza mu Gakenyeri
Imana-Muntu: Inzira y’ubusamo yo kwikakaza no kurya imitsi ya rubanda
Muri iyi myaka 118 (1900-2018) ishize inyigisho z’imana y’Abanyaburayi igeze i Rwanda, ntibahwemye kwigisha abanyarwanda kamere y’imana-muntu, aha niho benshi bashobora kwibaza imana- muntu abanyamadini bigishije mu Rwanda iyo ariyo!
Imana-muntu yigishijwe igihe kirekire, ni imana yahwanyijwe n’abapadiri, abapasiteri, abapotre, abasenyeri, abahanuzi, abanyamasengesho, abanyamwuka, abinginzi n’abandi benshi bihaye ubushobozi bw’ikirenga n’icyubahiro nk’icy’Imana, ngo bayihagarariye mu isi.
Bihaye ububasha bwo kuba indongozi y’abantu yaremye, ibyo bakeneye ku Mana bakabanza kubibacishaho, bakabyemeza bakabona gufata inzira yo kubishyikiriza iyabaremye.
Imyumvire yo kwigira imana-muntu kw’abayobozi b’amadini, yabahaye imbaraga z’umurengera zo gushaka icyubahiro cya byange uhave ku bantu Imana yaremye. Ihame ntakuka ni uko iyo ubagezeho uba ugeze ku Mana, icyo bavuze mu isi, kikaba gihamye no ku Mana, uwo bahambiriye mu isi akaba ahambiriwe no mu ijuru.
Iryo terabwoba no kwikakaza byabyaye kuba ibihanyaswa kwa benshi, kwabahaye inzira yo kunyunyuza imitsi ya rubanda babaka iby’umurengera w’ibyo babagomba ngo babageze ku Mana, umuntu agasabwa kuzana Inkoko y’isake kugira ngo umupasiteri agusezeranye, ugatanga amafaranga ibihumbi 10,000 byo guha umunyamasengesho ngo akwingingire Imana ngo ibashe kukumva, ibyo wejeje (ibishyimbo, imyumbati, inyanya, ibigori……) ukaba ugomba guha Pasiteri nk’umukozi w’Imana ngo urugo rwe ruticwa n’inzara.
Inka zikamwe buri gitondo abayoboke b’amadini bakajya kubuganiza k’umuyobozi w’idini, ngo abana be batazicwa na bwaki cyangwa ubworo kandi abo ahuza n’Imana bafite inka zikamwa.
Bitewe n’ubugome, ubwicanyi, ubugambanyi, inzangano, ubwambuzi bushukana n’ibinyoma byaranze abari barishyize muri iyo myanya, byatumye batabagirira icyizere, bityo n’Imana babazaniye, igenda iyoyoka mu mitima yabo, icyizere bayigiriraga kigenda nka nyombere, kubera iyo myumvire yari yarabatashye mu mitima no mu bitekerezo, ubushobozi bari bazi ku Mana y’i Rwanda bemeraga mu myaka amagana n’amagana yari ishize, ntabwo yari igifite kugeza aho yitirirwa abanyabinyoma n’abambuzi barangwa n’izindi ngeso mbi zitari iz’i Rwanda.
Gukunda icyubahiro, kwigira ibitangaza, kwikuza, gushyira abantu munsi y’ibirenge byabo, byabaye umuco utazapfa gucika mu gihugu, Abanyarwanda batangira kuba ba mbuze uko ngira, batangira kuyoboka iyo mana-muntu na yo itagize icyo yigejejeho.
Imana-kigombero: Inkuruzi y’ubukene bw’akarande mu banyarwanda
Imana bazaniye abanyarwanda, harimo n’imana-kigombero yashyizeho ibyo abantu bayigomba kugira ngo igire ibyo ibaha cyangwa ibakorera, kugira ngo ibahe imigisha, ibahe kubaho, ibahe guhirwa, ibahe kweza, ibahe gutunga no gutunganirwa.
Hari amabwiriza abanyamadini bashyizeho y’ibisabwa kugirango ushyikirane nayo, uhinduke n’umuyoboke wayo. Iyo niyo nkomoko y’ihame ntavuguruzwa rikunze gukoreshwa n’abanyamadini ryitwa “Iyobokamana”.
Iyobokamana, ni urwunge rw’amabwiriza-hame bene ugushinga amadini bashyizeho kugira ngo umugambi wabo wo gucengeza imana-kigombero mu banyarwanda ugerweho.
Iby’ingenzi ku bigombero bashyizeho kugira ngo ugere kuri iyo mana
Imana ihabwa amaturo na kimwe mu icumi: Abanyarwanda bigishijwe ko gutanga amaturo bayaha bene amadini, gutanga kimwe mu icumi bagiha abapasiteri, ari yo nzira nyayo kandi ngombwa kugira ngo ushyikirane n’Imana by’ukuri, ube n’umwana wayo byemewe.
Kubera ko bari bamaze gucengerwa n’imana-muntu, ntibyabagoye kubacengezamo ko iyo uhaye abayobozi b’amadini, amaturo na kimwe mu icumi uba ubihaye Imana.
Aha ni aho kwibazwa niba Imana yaremye ijuru n’isi ikeneye ayo mafaranga kugira ngo ibeho.
Ese umubyeyi ni we ukenera ibintu ku mwana we ngo abeho, cyangwa umwana ni we ukenera ibintu ku mubyeyi kugira ngo abeho? Imana y’i Rwanda bayihinduye Imana-gito inyunyuza imitsi y’abana bayo, ikababuza kwatanya bajya mbere, kandi urugo rw’umwana rugususurutsa utarubamo.
Imana y’i Rwanda ni Imana ishimishiwa n’uko abana bayo babaho neza, bakanezerwa, bakesa imihigo bahize kugeraho, bakubaka urugo yabahaye guturamo (Isi) rugasa neza ubundi bagateranira kuyitaramira kuko ibitaho.
Ubwo bwambuzi bushukana, bwamamajwe igihe kirekire ku buryo bashyizeho amazina y’amaturo y’ingeri zitandukanye (Amaturo yo gushima, ayo guhimbaza, ayo kuvuka ubwa kabiri, ay’inyiturano, ayo gushimisha Imana, kimwe mu icumi n’ayandi), kugira ngo umuntu winjiye mu rusengero agende ayatura ku buryo ataha nta na rimwe asigaranye mu mufuka.
Kubera izo nyigisho z’iterabwoba ko nta cyo Imana yagukorera utayiha amaturo na kimwe mu icumi, byatumaga n’ugeze mu rusengero akorwa n’ikimwaro cyo kuba nta turo atanze muri buri cyiciro, uko igiseke gitambutse imbere ye, agashyiramo, kugeza ubwo atashye nta na rimwe asigaranye ku bwo kuyatanga uruhongohongo.
Imana-kigombero batuzaniye, ntigira ubuntu n’impuhwe, yaje gusahura abantu ititaye ku cyo bari cyo, waba umukene, umutindi, imfubyi, abapfakazi ntibacira akari urutega, icyangombwa ni uko uyiha amafaranga ititaye ku bukene ufite, ubundi ukaba wibikiye ubutunzi mu ijuru, nyamara iyo ageze mu biganza byabo, batangira kuyaryaniramo atararenga n’igice cya Milimetero z’ubujyejuru agana ku Mana.
Izo nyigisho z’igihe kirekire zo guheba, kurekura, gutanga byose utitangiriye itama, ngo nibyo bituma Imana na yo iguha, byaroshye abanyarwanda mu mworera w’ubukene bw’akarande no kutiyitaho, ahubwo bagashyira imbere imana-kigombero n’intumwa zayo, baziha ibyo zikeneye byose ngo zigire ubuzima bwiza, bo bagasigara ari abakene n’abatindi bo kubabarirwa.
Umuntu yiyemeza gushyiraho umuhigo w’ibyo azageza ku idini rye bimusaba amafaranga menshi ndetse arenze ubushobozi bw’ayo yinjiza, ariko akaba atahiga umuhigo w’ibyo azageraho, ibyo azageza ku muryango we n’igihugu muri rusange, ahubwo agahora yikoreye umutwaro w’umuhigo yahize umugoye kugeraho, ukamuraza ijoro, ntiyiyiteho ngo atekereze ahazaza he heza, kuko yigishijwe ko imana-kigombero ari yo nyambere naho ibihembo byabo bikazaza nyuma yo gupfa.
Kwigirira icyizere, kukigirira ababo, kukigirira igihugu byose bishyirwaho iherezo, aho kubaka igihugu n’umuryango, bihutira kubaka amadini naho ubukungu, imibereho myiza, gushyira itafari ku kubaka igihugu, bakabitera umugongo, kuko ari ugushiranira iby’isi, kandi atari iyabo.
Umuntu yibaza niba iwabo w’umuntu, haruta aho Imana yamuhaye, yewe n’iryo juru niba ribaho, Imana izaryinjizamo abo yaremye ikurikije uko ibyumva n’uko yabigennye kuko imibereho n’ubuzima bw’ibiremwa byose yaremye, biri mu biganza byayo, n’ijuru izariha mwene muntu nta kiguzi.
Igice gikurikira, kizarushaho no gusobanura indangagaciro z’Imana abanyarwanda bemeraga, n’uko bagiye bazibahanaguramo, bakoresheje inyigisho zabaye ibiyobyabwenge, bibavutsa amahitamo yo kwigenera uko bagomba kubaho neza no gusabana n’Imana mugenga wa byose.


text:
Itsinda rya The Mirror rigizwe n’abasore babiri aribo {Edmond na Cowboy} bashyize hanze indirimbo yabo ya mbere, maze bashimangira ko bifuza kwandika amateka mu muziki w’u Rwanda, bagakora ibyo bakuru babo batakoze.
Aba basore bagize The Mirror batangiye umuziki buri umwe akora ku giti cye {Edmond yaririmbaga injyana ya R&B mu gihe Cowboy we yaririmbaga injyana ya Hip Hop}, gusa nyuma bahisemo guhuza imbaraga maze bakora itsinda baryita The Mirror.
Ubwo bashyiraga hanze indirimbo yabo ya mbere yitwa “Nzagutuza he”, bagiranye ikiganiro n’umunyamakuru wa Touchrwanda maze batubwira bimwe mu byo bifuza kugeraho, ndetse n’ibikorwa bateganya mu minsi iri imbere mu rwego rwo kurushaho gushimangira imbaraga binjiranye mu muziki.
Edmond, umwe mu baririmba muri iri tsinda yabwiye Touchrwanda ko bihaye intego yo guhuza imbaraga kuko basanze ubumwe aribwo butuma abantu batera imbere. Aha akaba yashimangiye ko kumvikana kwabo bizatuma batumbagira mu ruhando rwa muzika nyarwanda.
Twamubajije k’ubutumwa bashatse gutanga muri iyi ndirimbo yabo ya mbere yitwa “Nzagutuza he” maze atubwira ko rimwe na rimwe, umusore ashobora gushaka umugore mu buryo butunguranye, hanyuma agatangira kwibaza aho azamutuza kugira ngo imiryango n’inshuti ze bamuhe agaciro.
Edmond yavuze ko The Mirror barimo gutegura gukora amashusho y’iyi ndirimbo, hanyuma bakanashyira hanze izindi ndirimbo z’amajwi “Audio” bakirimo gutunganyirizwa na Producer Evydecks.
Yasoje asaba abanyarwanda kurushaho kubakurikira, bakabatera inkunga, ndetse no gutega amatwi ubutumwa bukubiye mu bihangano byabo.
KANDA HANO WUMVE NZAGUTUZA HE YA THE MIRROR


text:
Diane Shima Rwigara witangiye kuvuganira rubanda rugufi, Mushikiwabo aramwita Umurozi(Sorcière)
Ku cyumweru gishize, taliki ya 29/10/2017, Louise MUSHIKIWABO yagiranye ikiganiro kidasazwe n’ibitangazamakuru mpuzamahanga bya TV5, RFI na Le Monde bikoresha ururimi rw’Igifaransa. Muri icyo kiganiro hari ibintu bitatu bikomeye MUSHIKIWABO yavuze byateye benshi kumirwa:
- Yaratinyutse, yigira umucamanza, asimbura urukiko, aca iteka ko Diane Shima Rwigara yagombaga kubuzwa kwiyamamaza ndetse agafungwa kuko ngo yarimanganyije (« elle a trichee ») mu kubona umubare w’abashyigikira Kandidatire ye mu matora ya Perezida yari ateganyijwe muri Kanama 2017! Uyu Mushikiwabo se yaba asigaye ariwe bucamanza mu Rwanda? None niba Diane Rwigara yarahamijwe icyaha byararangiye aracyaruhira iki ngo araburana! Icyakora ntiyabuze byose, imvugo ya MUSHIKIWABO yashoboye kongera kumvisha Umuryango mpuzamahanga ko mu Rwanda ruyobowe n’Agatsiko k’Abanyamurengwe bitwaje imbunda nta Butabera buhaba, ko ibyo Diane Shima Rwigara n’umubyeyi we Adelina Mukangemanyi bari gukorerwa ari ukugaraguzwa agati mu buryo bwo kubihimuraho no kubishima hejuru, urwabo rukaba rwaraciwe kera! Ko kandi nta kindi bazira uretse kuba barabaye intwari bagatinyuka kwamagana akarengane kagirirwa rubanda bugufi.
- MUSHIKIWABO yesheje umuhigo mu kwerekana ko « Agatsiko k’Abanyamurengwe bitwaje imbunda » gatinya ubutabera kurusha abazima n’abapfuye!
Mu gutumira Abanyamakuru ba biriya bitangaza makuru ngo baze i Kigali, nta wundi mugambi wari ubyihishe inyuma uretse kubona uburyo bwo kubihererana hagamijwe kubaguyaguya no kubasaba ubufasha mu gutakambira Abategetsi b’Ubufaransa ngo bakore ibishoboka byose banige Ubutabera bwabo ntibukomeze gukora anketi ku cyaha gikabije Kagame yakoze cyo guhanura indege ya Perezida Habyarimana mu ijoro ryo kuya 6 rishyira iya 7 Mata 1994. Twibuke ko icyo gikorwa cy’iterabwoba aricyo Loni yafashe nk’imbarutso ya jenoside yatsembye abenegihugu basaga miliyoni ! None Mushikiwabo ati « Ces enquêtes n’ont pas de raison d’être » . Bishatse kuvuga ngo Abafaransa nibagire impuhwe, urwo rubanza barwihorere, baruburizemo, nibyo byiza !!! Koko rero Kagame n’Agatsiko ke bazi neza amahano ndengakamere bakoze. Kandi ntibayobewe ko umunsi uzaba umwe, byose bikabagwa hejuru, bakayozwa ibyaha bidasaza bakoreye Abanyarwanda . Ubu kandi bagomba kuba batangiye no kubona ko iminsi basigaranye ibarirwa ku ntoki. None dore ga batangiye gusaba uwo bimye: Umufaransa !!!
Niba se nyine ntacyo ba Kagame bikeka, baratinyira iki ubutabera! Baratinyira iki Anketi ku rupfu rwa Habyarimana! Bazi guhimbukira ku baturage batagira kirengera, bakabica urubozo barangiza bakabacira urwa Pilato kandi mu by’ukuri aribo ba Nyirabayazana bikoreye ibyaha byoretse igihugu!! Ngaho nibakomeze bigire ishyano, amaherezo y’inzira ni munzu!
Victoire Ingabire Umuhoza, intwari yitangiye rubanda, Mushikiwabo ntatinya kumwita Umurozi(Une Sorcière)
- Ariko icyarushijeho kubabaza abantu benshi kikanatera umujinya abumva ururimi rw’Igifaransa ni aho Louise Mushikiwabo yageze akihenura biteye ishozi, akumvikanisha mu gasuzuguro kenshi ko ngo abo bagore bibona nk’INKUNDWAKAZI z’ « Agatsiko k’Abanyamurengwe » (muri iki gihe!!!!) ari ABAMIKAZI( des Reines) naho abagore n’abakobwa bose ba « RUBANDA IGOOKA » bakaba ari ABAROZI (des Sorcières) uhereye kuriDiane Shima Rwigara na Victoire Ingabire bahisemo gufata iyambere mu kwitangira impinduka yazana umukiro wa rubanda!
Abavugana n’uyu mugore , ndabingize rwose muzamumbwirire ngo azatubere imfura maze ajye ahagaragara yereke Abanyarwanda igitangaza akenyereyeho gituma yishyira mu bicu akiyita « Umwamikazi » kikanamutera kwita abakobwa ba rubanda rugufi ngo ni « Abarozi »(des sorcières)! Ishyano riragwira ni ukuri kw’Imana !
Icyakora nkomeje kwizera ko Abanyarwanda bateze amatwi ibyishongoro bya MUSHIKIWABO bashoboye gusobanukirwa neza ko IKIBAZO gikomereye u Rwanda muri iki gihe gishingiye ku bice bibiri by’abenegihugu bihanganye kandi amaherezo bigomba gusakirana :
(1). Hari AGATSIKO K’ABANYAMURENGWE bitwaje intwaro, kakaba kagizwe na bariya banyamaboko barya ibyabo bakongeraho n’ibyo bambuye rubanda bityo bagakungahara , bakagura amadege,amazu y’akataraboneka iyo mu mahanga, bakohereza abana babo kwiga amashuri za Bulayi na Amerika….mu bya rubanda! Niyo mpamvu bagundira ubutegetsi ndetse bakaba badateze kuburekura ku neza, kuko nta mutima mwiza bigiramo! Bakeneye gukomeza kubwifashisha mu gusahura ibyarubanda!
(2)Hakaba n’igice cyitwa RUBANDA IGOOKA kigizwe na miliyoni cumi n’imwe (11/12) z’ abaturage bakora bakagooka ariko bakaba bicwa n’inzara kuko bamburwa ibyo bakoreye, bagacibwa imisoro n’amahoro by’urudaca, bakamburwa uturima twabo cyangwa bagahatirwa gusorera gakondo, bagasenyerwa amazu, bakarandurirwa imyaka, abana babo bakagirwa abashomeri, bagakeneshwa , bagatindahazwa bitavugwa.
UMWANZURO
Biragaragara neza ko nta kundi umuti w’iki kibazo cy’Agatsiko k’Abanyamurengwe bigize ibimanuka by’indakoreka ushobora kuzaboneka uretse mu gihe « Rubanda igooka » yakwiyemeza guhaguruka ikihagararaho, igasumira bariya Banyamurengwe, ikabambura ubutegetsi, ikabahatira gusubiza imitungo yose bambuye rubanda. Ngiyo Revolisiyo ya rubanda yifuzwa kandi mu by’ukuri biragaragara ko yatangiye gututumba . Diane Shima Rwigara yarayitangije, Rubanda nibe maso, yitegure kwirwanaho. Igihe cyageze…Ntawe usogongera ku ntsinzi ahunga imirwano!
Padiri Thomas Nahimana
Perezida wa Guverinoma ya rubanda ikorera mu buhungiro.


text:
Nubwo Bibiliya itagaraza iherezo rya zimwe mu ntumwa 12 za Yesu ku buryo bugaragarira bose, ubushakashatsi n’ibimenyetso by’amateka byerekana ko nyuma y’urupfu n’izuka rye, nazo zababajwe cyane zigenda zicwa imwe imwe urw’agashinyaguro kugeza zirundutse zihorwa imyizerere.
Iyicwa ry ’intumwa 12 za yesu ryabanjirijwe no kwiyahura kwa Yuda hakurikiraho ibambwa rya Yesu, haheruka Yohana maze bose uko ari 14 (Yesu, intumwa 12 wongeyeho Matiyasi) basoza imirimo yabo gutyo.
Nk’uko bigaragara muri Bibiliya yera mu gitabo cya Matayo, Yesu amaze kugera mu isi yatoranyije intumwa 12. Nyuma umwe mu bigishwa be witwaga Yuda yaje kumugambaninira, amugurisha ibice by’ifeza 30 ngo yicwe.
Yuda amaze kubona ko yesu agiye gucirwa urubanza rwo kubambwa, yajugunyiye abatambyi bo mu rusengero bya bice by’ifeza yari yamuguze aboneza iyo kwimanika. Urupfu rw’intumwa 12 za Yesu ruba rutangiriye aho rutaretse na Matiyasi wahise asimbuzwa Yuda kugirango zigume ari cumi n’ebyiri (12).
Zimwe mu ntumwa za Yesu zabambwe nka we
1.Simoni Petero w’i Galilaya ni we ntumwa Yesu yatoranyije bwa mbere. Azwiho cyane cyane ko yihakanye Yesu inshuro eshatu zose kandi yari inkundwakaza ye. Simoni uyu, yanze kubambwa nka yesu, yisabira kubambwa acuritswe i Roma mu Butaliyani hagati y imyaka 34 na 35 ya nyuma ya Yesu.
2. Andereya: yiciwe ahahoze ari mu ntara ya Constantinope abambwe ku igiti nka Yesu.
3. Filipo: yashyinguwe na Barutoromayo nyuma yo kwicirwa muri Turukiya amanitswe ku giti.
4. Barutoromayo: baramubambye banamushishuraho uruhu areba, hashize iminsi itatu arapfa.
Hari intumwa za Yesu zishwe ziciwe umutwe
5.Yakobo (mukuru): Igitabo cy’Ibyakozwenintumwa igice cya 12:1 hagaragaza ko Herode yamwicishije inkota kugirango anezeze Abayuda.
6. Simoni Zerote yishwe akerejwe urukero ubwo yari muri Afurika nyuma y’imyaka 96 Yesu azutse.
7. Matiyasi: uyu ni we wasimbuye Yuda. Yatewe amabuye yenda kunogoka bamuca umutwe.
Abandi na bo bagiye bicwa nabi bamwe barasogotwa bazira kwizera Imana kugeza kuri Yohana wapfuye ashaje.
8. Matayo: Yasogoswe nk’ ihene ubwo yabwirizaga muri Ethiopia ku mugabane w’ Afurika.
9.Tomasi: Yicishijwe amacumu avuye kuvuga ubutumwa mu gihugu cy’ Ubuhinde. Azwiho cyane ko yari yanze kwizera ko Yesu Yazutse.
10. Tadeyo: Yapfuye arashwe amacumu ubwo yavaga kubwiriza muri Zefenisia.
11. Yakobo (muto): Yahananuwe ku gasongero k’ urusengero i Yerusaremu, mu gihe atangiye gusamba ahurizwaho amacumu n’ amahiri aranogoka.
12.Yohana. Niwe wenyine wapfuye urupfu rusanzwe mu ntumwa za Yesu akaba yarapfuye afite imyaka 98.
Yatetswe mu ngunguru yuzuye amavuta ari umusaza avanwamo yabaye umusore. Babonye kumwica bigoranye bajya kumuta mu kirwa cyitwaga Patimosi ariko ngo kuko atari gupfa adasohoje ubutumwa bw’Imana, yamaze igihe kirekire inyoni zaramwikundiye zikajya zijya kumutoragurira ibyo kurya.
Nyuma, ngo Marayika w’Imana yamusanzeyo, ahishurirwa ibyanditse mu gitabo cya Bibiliya cyitwa Ibyahishuwe, bamwe bita ” ibyahishuriwe Yohan


text:
Iyi siporo izabera mu bice bitandukanye by’Umujyi wa Kigali, izatangira kuwa 11 Ugushyingo 2019, yitabirwe n’abana kuva ku myaka itatu kugeza kuri 13, ikazajya ikorwa kuva saa 8:30 kugeza 12:30.
Izakorwa n’abana bakina imikino itandukanye harimo Basketball, Football, Volleyball, Tennis, Koga (Swimming) na Karate. Abana kandi bazatozwa kuvuga neza indimi zitandukanye harimo Icyongereza, Igifaransa n’Ikinyawanda binyuze mu biganiro n’ibiganiro mpaka bikorwa muri izo ndimi.
Umuyobozi wa Children and Youth Sports Organization, Mukasa Nelson, yabwiye IGIHE ko abana bazanatozwa umuco nyarwanda binyuze mu mbyino gakondo, umuco wo gutarama, kwivuga byose bishingiye ku muco gakondo.
Ati “Icyo dushaka ni ugukundisha abana siporo ndetse bakayigira umuco, ikanabafasha guteza imbere impano zabo. Ni ukubafasha kumenya akamaro ka siporo nk’isoko y’ubuzima bwiza, bagakangurirwa kuzakomeza kuyikora barabaye na bakuru”.
Avuga ko iyi siporo izafasha abana kudahugira mu bidafite umumaro kuko itanga uburere bwiza.
Mukasa yasabye ababyeyi kugeza abana aho ibikorwa bizabera ku bibuga bya Umubano Academy iherereye ku muhanda uhuza Kabeza na Kicukiro, kuri Hotel Hilltop mu Giporoso ku muhanda ujya ku kibuga cy’indege no kuri Hotel The Mirror.
Mukasa avuga ko ari ubwa kabiri iyi siporo iteguwe kandi ‘ubushize abana baracyishimiye cyane dore ko hari abamenye ko bafite impano kandi mbere batari babizi ndetse bikabafasha no kuguma mu mujyo w’uburere bwiza.”
Kwandikisha abana bazitabira iyi siporo bizatangira kuri uyu wa Kane tariki 31 Ukwakira 2019, bikorerwe kuri Hotel The Mirror ku Gisimenti no kuri Stade Amahoro.
Muri iyi siporo kandi hazajya hatangwa n’ubutumwa bwo gukangurira abana n’urubyiruko kurwanya ibiyobyabwenge, inda z’imburagihe, kurwanya virusi itera Sida no gukundisha abana umuco wo gusoma nk’uko umuryango ’Children and Youth Sports Organization usanzwe ubikora.
Umuryango Children and Youth Sports Organisation umaze imyaka ibiri uvutse, ukaba ugamije gukangurira urubyiruko kwitabira ibikorwa bituma rugira ubuzima bwiza, kuva mu myaka yo hasi.
Uyu muryango ufite icyerekezo cyo kugaragaza no kuzamura impano z’abana bato, binyuze mu kuzana imikino aho abana bose babona maze bo bakazabasha kwihitiramo bakurikije impano bifitemo, badatoranyirijwe.
Nyuma yo kwita ku mpano z’abana, uyu muryango wigisha abana no kwita ku buzima bwabo, cyane cyane kwirinda agakoko gatera Sida n’ibiyobyabwenge.
Muri gahunda yo gufasha abana guteza imbere impano zabo zitandukanye, uyu muryango watangije gahunda ya siporo z’abana mu biruhuko.
Uyu muryango kandi washyizeho gahunda yitwa Rwanda Students Lifestyle, yatangijwe muri Gicurasi uyu mwaka. Muri iyi gahunda habamo urugendo rwo kurwanya ibiyobyabwenge na virusi itera Sida, nyuma yarwo hagatangwa ubutumwa bijyanye.


text:
Kwigishwa kwihangira imirimo byabakuye mu bukene
Urubyiruko rwigishijwe kwihangira imirimo muri gahunda ya ‘Huguka dukore akazi kanoze’ rwemeza ko rwikuye mu bukene kubera imishinga iciriritse rukora rukinjiza amafaranga.
Babitangaje kuri uyu wa Kane tariki 1 Ugushyingo 2018, ubwo bari mu biganiro byabahuje n’inzego zitandukanye zirimo Minisiteri y’Urubyiruko n’Umuryango w’Abanyamerika wita ku iterambere mpuzamahanga (USAID), hagamijwe kugaragaza ibyo bagezeho ndetse abahize abandi bakanabihemberwa.
Abitabiriye icyo kiganiro baturutse hirya no hino mu gihugu, bakaba bibumbiye mu matsinda abafasha kwiteza imbere binyuze mu kwizigamira no gukora imishinga inyuranye ibinjiriza amafaranga.
Bayingana Sifa w’imyaka 21 utuye i Nyamirambo muri Nyarugenge, wari warahagaritse kwiga arangije ayabanza akajya no mu ngeso mbi, ibyo yahuguwemo ngo byamugiriye akamaro.
Agira ati “Nyuma yo kunanirwa kwiga nigize inzererezi, njya no mu kigare cyo kunywa ibiyobyabwenge. Naje kubyivanamo, nyuma menya iby’umushinga w’Akazi kanoze najye ndiyandikisha ntangira kwiga gukora imishinga itandukanye none natangiye kwiteza imbere”.
Arongera ati “Ubu nkora umushinga wo guhinga ibihumyo n’imboga ku buryo iyo nejeje mbonamo nk’ibihumbi 40 by’inyungu. Itsinda mbamo rya ‘One Direction’, dufite ikimina ku buryo nizigamira kandi umuntu ashatse amafaranga yo gukora igikorwa runaka arayahabwa, nizeye imbere heza”.
Bayisenge Christian wo muri Rulindo ufite ubumuga bw’ingingo, ngo ubukene bwari bumugeze aho iwabo bamugira inama yo kujya gusabiriza none ngo yamenye umwuga.
Ati “Kubera ubukene ntanabasha gukora, mu muryango bambwiraga ngo njye Nyabugogo gusabiriza ariko sinabikoze. Naje kumenya Huguka dukore akazi kanoze, njyayo niga gukora inkweto, none ubu nkorera umuntu, mbona 1000Frw buri munsi nkagura icyo nkeneye”.
Yongeraho ko mu itsinda arimo ateganya guhabwa ibihumbi 200Frw, noneho akayaheraho bityo agatangira kwikorera.
Umunyamabanga uhoraho muri Minisiteri y’Urubyiruko, Emmanuel Bigenimana, avuga ko urubyiruko ruhagurutse rugakora cyane ari rwo ruzazamura igihugu.
Ati “Urubyiruko nta kwiheba, mwese muzi imbaraga Leta y’u Rwanda irushyiramo kuko ari rwo mizero y’igihugu. Ibibazo twanyuzemo ni byinshi ariko biza guhagarikwa n’urubyiruko, turizera rero tudashidikanya ko n’ikibazo cy’ubukene duhanganye na cyo ari rwo ruzagisubiza”.
Yakomeje abasaba gukunda umurimo, bakamenyera guhera kuri duke babashije kubona kuko ari two tuzabageza kuri byinshi bagatera imbere.
Muri ibyo biganiro byanahujwe no kwizihiza Umunsi wahariwe urubyiruko rwa Afurika, amatsinda ane yitwaye neza kurusha ayandi yahembwe, akaba yemerewe ibikoresho byo kwagura imishinga yayo ndetse iryabaye irya mbere ari ryo One Direction rihabwa n’igikombe.


text:
Korali Coeur Joyeux igeze kure imyiteguro y’igitaramo gikomeye yise ‘Heart of a winner season I [Umutima w’umutsinzi igice cya mbere]’ izakusanyirizamo inkunga yo kubakira umwe mu batishoboye utuye Niboyi. Ni igitaramo cyatumiwemo True Promises Ministries, Healing Worship Team, Holy Recall worship Ministry na Redemption Drama Team.
Iki gitaramo ‘Heart of a winner season I’ giteganyijwe kuba tariki 30 Kamena 2019 guhera saa munani z’amanywa kuri EAR Kacyiru iteganye na Gare ya Kacyiru munsi y’Ambasade ya Amerika. Ni kimwe mu bitaramo bikomeye Coeur Joyeux isanzwe itegura buri mwaka.
Yateguye iki gitaramo yisunze umurongo wa Bibiliya uboneka muri 1 Samweli:17:45 Dawidi abwira Umufilisitiya ati “Wanteranye inkota n'icumu n'agacumu, ariko jyewe nguteye mu izina ry'Uwiteka Nyiringabo, Imana y'ingabo za Isirayeli wasuzuguye. Icy’uyu mwaka yagihaye umwihariko wo gukusanya inkungu yo kubakira utishoboye.
Mu kiganiro yagiranye na INYARWANDA, Kankuyo Odette Umuyobozi wa Korali Coeur Joyeux yavuze ko bateguye iki gitaramo bagamije gushakisha inkunga yo kubakira umwe mu batishoboye utuye Niboye ya Kicukiro. Yagize ati “…Twateguye iki gitaramo ku mpamvu yo gushaka inkunga yo kubakira umwe mu batuye Niboye ya Kicukiro mu Mujyi wa Kigali. Muri iki gitaramo tuzakora hazaba kugura T-shirt (umupira) ukaba utanze inkunga yo ku mwubakira.”
Muri iki gitaramo kandi Rev.Mukiza Joas azabwiriza Ijambo ry’Imana mu gihe Arch.Kayitare Samuel wa EAR Kacyiru we azafasha mu kwakira abashyitsi anafungure ku mugaragaro igikorwa 'Heart of winner season I'. Coeux Joyeux igizwe ahanini n’urubyiruko rubarizwa mu Itorero Anglikan muri paroisse ya Kacyiru. Yatangiye mu 2007 kuri ubu ikaba ifite album imwe yasohoye iriho indirimbo 7.
Korali Coeur Joyeux yateguye igitaramo yise 'Heart of a winner' izakusanyirizamo inkunga yo gufasha
True Promises yatumiwe mu gitaramo 'Heart of a winner' cyateguwe na Coeur JoyeuxHealing Worship Team yatumiwe mu gitaramo 'Heart of a winner' cyateguwe na Coeux Joyeux